
Atrodo, kad jau yra atėjęs laikas apžvelgti ir, jei galima, taip 
pat įvertinti mūsų krikščioniškoje kultūroje išeitąjį kelią nepriklauso- 
mybės metu. Juk nereika užmiršti, kad tautos gyvenimas nėra tik 
biologinis vyksmas, o pirmiausia žengimas jos dvasios užsibrėžtuoju 
keliu. Bandysime tą kelią čia užškicuoti ; o tai gal mums leis geriau 
suprasti dabartį ir bent iš dalies atspėti tolimesnę jos kryptį. Bet 
tokiam darbui reikia tinkamo atstumo nuo įvykių. Šiandieną gyven- 
dami išeivijoje, tokį atstumą turime erdvės, iš dalies ir laiko atžvilgiu. 

Nors dar trūksta smulkesnių nagrinėjimų, betgi su malonumų 
ėmiausi šio darbo, kadangi pats išėjau žymią dalį apžvelgiamo kelio 
ir asmeniškai pažinojau daugumą liečiamų asmenų. Kad nenuslys- 
čiau perdaug į subjektyvizmą, su anketa kreipiausi į didesnį skaičių 
žinovų. Atsakiusiems čia nuoširdžiai dėkoju. Kadangi tema liečia eilę 
dar ir gyvų veikėjų, tad noriu pastebėti, kad jų veiklos čia nevertinu, 
o tik ją charakterizuoju. 

Temai apdirbti pasirinkau sociologinį metodą; dėl to duomenis 
patieksiu generacijų ribose. Vadinasi, teologams bei filosofams, kurie, 
tur būt, pasinaudotų kitu metodu, duonos neatimsiu, 

Nepriklausomybės laikais pasireiškė dar ir trečia karta; bet 
kadangi jos veikimas buvo pertrauktas pačiame viduryje ir paskui 
tęsiamas išeivijoje, verta ją vėliau aprašyti atskirai. 

Galop pabrėžtina, kad autorius šią studiją telaiko bandymu, 
ir ją, be abejonės, atitinkamų sričių specialistai papildys savo 
medžiaga. 

ŽODIS APIE GENERACIJAS 


Galvodami apie kokią nors raidą, mes dažnai turime prieš akis 
upę, kuri lygiu ramumu praplaukia pro mus, kaip Nemunas pro 
Kauną. Šis palyginimas tačiau nėra visai tikslus, nes tokios vienodos 
tėkmės gamtoje nėra: ten daugybė bangų stumia vandenis pirmyn. 
Tad, kas nori suprasti aną sruvenimą, tas turi susekti tą bangavimą. 

Panašiai yra ir istorijoje, kur sociologinės bangos, generacijos, 
varo viską pirmyn. Pasirodo, kad žmonės, užgimę maždaug tame pa- 
čiame laikotarpyje, pasižymi vienoda dvasia, panašiu gyvenimo 
stiliumi. Tas juos skatina sueiti į sąlytį ir veikti kartu, kuo formuo- 
jasi ryškus sociologinis vienetas. 

Nuo amžių yra žinoma, kad sūnus daug kuo skiriasi nuo tėvo, 
kuris anam su laiku gali atrodyti visai svetimas. Tad generacija papras- 
tai formuojasi kaip opozicija prieš senesnę kartą. Atskirais atvejais 
generacijų problema gali virsti generacijų kova. 

Šis reiškinys yra amžinas, nes jo priežastis glūdi pačioje žmogaus 
prigimtyje. Tėvai ir vaikai — šis Turgenevo novelės pavadinimas yra. 
tikras to fenomeno simbolis. Jis būtų galėjęs rašyti ir apysaką tema 
Motinos ir dukterys, nes generacijos kivirčai jaudina ir šią lytį, nors 
ne taip smarkiai ; ją daugiau kankina uošvės ir marčios santykiai. 
Generacijų koniliktas ir mūsų literatūroje būvo gvildenamas, ką 
vaizdingai paliudija Juozo Grušo (43 metų) 1944 m. sukurtoji drama 
Tėvas. 

Kartos amžius nesutampa su žmogaus amžiumi, kuris dabar 
mūsų zonoje siekia maždaug 70 metų. 

Generacijai išsiryškinti reikia apie 30 metų, nes tiek maždaug 
reikia laiko, kol jaunieji subręsta ir įsistiprina gyvenime. Tą jau 
pastebėjo egiptiečiai, tvirtindami, jog viename šimtmetyje telpančios 
trys kartos. Jų pėdomis sekdamas, Herodotas vienai kartai skyrė 
apie 35 metus. 

Ir mes pastebime, kad jauniesiems reikia maždaug 30 metų, kol 
jiems pavyksta tvirčiau atsistoti ant kojų. Tuomet jų dvasia brandi, 
jų profesinis pasiruošimas baigtas; beveik visi jau yra vedę 
ir augina vieną, kitą vaiką, kas jiems duoda naujų sparnų, kurie 
juos dar toliau nuneša nuo savo gimdytojų. Robespieras turėjo 80, 
Dantonas 31 metus, pradėdami didžią savo karjerą. Bismarckas į 
viešumą veržėsi eidamas 32 metus, o Wilhelmas Tl turėjo 31, kai 
jis atsikratė savo kanclerio. 

Kartais jaunieji, dėl ypatingų sąlygų, ir anksčiau prieina prie 
vairo, ypač ten, kur istorinė situacija šaukia į darbą dinamiškesnes 

jėgas. Bet ir dabar jaunųjų tarpe pastebima biologinė akceleracija 
juos anksčiau stumia į opoziciją prieš vyresniuosius ir jų esiablishment, 
ką itin akivaizdžiai rodo daugiur vykstančios studentų riaušės. 

Bet būna ir priešingai, ten, būtent, kur karai sunaikina žymią 
dalį jaunuomenės, likimas senuosius verčia pasilikti pareigose arba 
juos antru kart šaukia prie jų. Taip, pavyzdžiui, atsitiko 75 metus 
einančiam Adenaueriui, kuriam buvo lemta užimti net kanclerio 
vietą, o Amerikoje, užėjus rimtam pavojui jaunoms J.A.V., buvo 
sumanyta vėl pašaukti iš veikimo jau pasitraukusį Washingtoną 
(66 metų). 

Savo pozicijoje naujoji karta pasilieka vidutiniškai 30 metų 
ir traukiasi (arba išstumiama) iš viešo gyvenimo, sukakus jai apie 60 
metų. Vienok karai, revoliucijos, okupacijos, epidemijos, ekonomiški 
sutrikimai ar kitoki nenormalumai gali paspartinti arba sulėtinti 
šį ritmą. 

Įsigalėjusiai kartai reikia maždaug 10 metų, kol ji pasiekia savo 
veiklos pilno pasireiškimo, nes pasirodo, kad 40 metų amžiaus žmogus 
yra kūrybiškiausias. Vadinasi, jis į savo veiklos zenitą užkopia tokiame 
laike, kada pilnai subrendusi dvasia gali atsiremti į dar stiprų ir 
sveiką kūną. Dante buvo 37 metų, kai turėjo bėgti iš Florencijos, 
kuo prasidėjo tikrai dantiška jo veikla. Tiek pat metų buvo sukakę 
ir Liuteriui, kada išleido reikšmingiausius savo traktatus. Pestalozziui 
buvo 41 metai, kada jis paskelbė savo įtakingiausią veikalą Lienhardas 
ir Gertrūda. Lygiai tiek metų turėjo Adenaueris, užimdamas Kėlno 
miesto burmistro vietą. Šv. Ignacas savo ordiną įkūrė, turėdamas 43: 
metus amžiaus. Tiek metų turėjo ir Washingtonas, kai perėmė vado- 
vavimą kovai prieš anglus. Tokiame pat amžiuje J. F. Kennedy tapo 
J.A.V. prezidentu. Tokių pavyzdžių yra begalės. 

Savo aukštumoje naujoji generacija išsilaiko maždaug 10 metų.. 
Po to jos iniciatyva bei originalumas ima silpnėti, kurių vietoje 
įsigali rutina. Kūrybiškumo išsekimas verčia verstis kopijomis, kas 
jaunuosius dar labiau skatina veržtis prie vairo, kurį apginti ir fiziš- 
kai silpstą vyresnieji nebepajėgia. 

Jaunoji karta, gaivalingai išstumdama senąją, jos atžvilgiu nebus: 
objektyvi. Dėl to išstumtos generacijos vertinimo tegalima laukti 
tik iš trečios kartos. Yra kaip šeimoje : anūkas dažnai geriau sutaria, 
su tėvuku negu su tėvu. 

Kartų pasikeitimas gali įvykti be skaudesnių sukrėtimų, net. 
geruoju, jei jaunieji per daug nenutolsta nuo vyresniųjų idealų. Bet: 
tai išimtis; dėl to šis pasikeitimas dažniausiai lydimas kovų. Tai 
neišvengiamas reiškinys, nes vyresnieji, užimdami reikšmingas, gar- 
bingas bei pelniogas vietas, nemano jų užleisti « geltonsnapiams >. 

Taip yra ne nuo šios dienos. Antai, Sokratas apie 400 m. pr. 
Kr. šitaip atsiliepė apie savo laikų jaunimą : Jis nepaiso autoriteto ir 
neturi pagarbos senimui, jis kalba prieš tėvus ir priešinasi mokyto- 
jams. Dar 500 metų prieš tai Hesiodas pasisakė : Mūsų tauta ateities 
neturės, jei ji pasikliaus tokiu lengvapėdišku jaunimu — jis nepa- 
kenčiamas. O viename prieš 3000 metų rašytame dokumente iš Babi- 
lonijos skaitome : Jaunimas yra sugedęs iš pat pamatų — jis piktas, 
bedieviškas, tingus. Tokių apibūdinimų išgirsime ir ateityje, nes 
senimas ir jaunimas dažniausiai nenori ir negali vienas kito suprasti. 

Vyresnieji skaudžiai atjaučia tokį « nedėkingumą », tokį « žiaurų 
išstūmimą iš gyvenimo », kuris, tartum, yra lygus tam tikrai mirčiai. 
Kadangi šis procesas yra nesulaikomas, paskutinius vyresniųjų darbus 
dažnai lydi nusiminimas, neretai pasitaiko nusižudymų. 

Retas atsitikimas, kad senos kartos atstovai jauniems padeda 
įsitvirtinti ir juos net lydi naujame kelyje. Suprantama, kad tokiu 
«tarpgeneraciniu veikėju» tapti reikia neįprasto dvasios laisvumo 
ir savęs išisižadėjimo. 

Pastebėtina, kad antros kartos ribose be tokių pirmes kartos 
«likučių » dar telpa trečios generacijos užuomazga. Iš to paaiškėja, kad 
generacija nėra monolitinis blokas. Bet visus elementus : savuosius, 
paveldėtus bei rodančius į ateitį, jungia vienas branduolys, duodąs 
visai generacijai bendrą charakterį. 

Šitas charakteris keičiasi. Viena generacija yra labiau ideologinė, 
kita labiau praktiška ; viena apmąstinga, kita techniška ; viena kul- 
tūrinė, kita politinė ; viena idiliška, kita kovinga ir t. t. Atrodo, kad 
kartos keičiasi kontrastiniu būdu. 

Kiekviena generacija turi savo skirtingo tipo vadus. 

Reikšmingas yra ideologiją formuluojąs mąstytojas. Toks tautoje 
paprastai pirmas iškyla ypač ten, kur dėl priespaudos, partinio teroro, 
okupacijos ar panašių nenormalumų veikimas negali išsivystyti. 
Tokiose sąlygose mintytojas iškelia žibintą — Mazzini, Masarykas. 
Kartais jie kolektyvo pavidalu dominuoja savo ir (iš dalies) net 
sekančias kartas — Prancūzijos enciklopedistai. Dėl teoretinio savo 
pobūdžio tokie ideologai pasiekia tik siaurą intelektualinį elitą ; 
bet jį veikia giliai ir ilgai. 

Po ideologo — vykdytojas, t. y. visi tie veikėjai bei politikai, 
bandą sukelti sąjūdžius bei suorganizuoti partijas. Tai praktiški 
savo idėjininkų sekėjai: Cavour, Benešas, Adenaueris. 

Iškilus vado tipas — poetas ir rašytojas. Kadangi jis uždega 
fantaziją, jaudina širdį, virpina sielą, skatina valią, jis pasiekia 

" kuone visą liaudį. Dėl to jis dažnai tampa tautos dainium ir tuo pat 
žymiausiu kartos vienytoju bei formuotoju — Dante, Cervantes, 

Sehilleris, Mickevičius, Petėfi, d'Annunzio, Maironis. Iškeltina, 
kad poetas paprastai labai drąsūs ir dėl to politinių priešų 
dažnai persekiojamas (Tumas-Vaižgantas). Dėl to ir emigrantų tarpe 
jų skaičius pernelyg didelis, ką įsakmiai patvirtina ir šių dienų duo- 
menys. Antai, 1965 m. 1,5 milijono latvių okupuotoje tėvynėje 
išleido 40 literatūrinių veikalą, 0 vos 100.000 tremtinių — 41. 
Panašiai yra su estų ir lietuvių literatūra. 

Nors žodis yra galingas įrankis generacijos idealams skelbti, ir 
kiti menai gali panašiai veikti, ypač sielos gelmes siekianti muzika. 
Atsiminkime tik Ohopino poveikį lenkams, Verdi reikšmę italų 
Risorgimenio ir Smetanos bei Dvoiėko paskaitą čekų atgimimui. 

Kai kada ir mokslo žmonės gali prisidėti prie tautos susicementa- 
vimo, ypač tokie, kurie savo pasaulėžiūra veikia amžininkus — Feuer- 
bachas, Darwinas, Hackelis, Einsteinas. Tokių pavyzdžių betgi nedaug, 
nes, beveik išimtinai susikoncentruodami į savo šaką, jie visuomeni- 
niais reikalais (net savo tautos) mažai besidomi, vadovaudamiesi 
Archimedo šūkiu: Noli tangere cireulos meos |! Dėl to daugumas jų 
— priešingai poetams ir rašytojams — didelės moralinės drąsos 
nerodo ir dažnai be ypatingo sąžinės graužimo tarnauja savo darb- 
daviams, kad ir diktatoriams ar savo tautos priešams. Gėttingeno 
universiteto «Septynieji» su broliais Grimmais priešakyje, kurie 
XIX šimtmečio viduryje protestavo prieš konstitucijos sulaužymą 
iš savo karaliaus pusės, sudaro tikrą išimtį. 

Suformuojant kartą nepaprastą įtaką turi charizmatinės asmeny- 
bės, kurios kaip tikri šaukliai kreipiasi į visuomenę. Tai savo tautos 
likimo regėtojai, kurie, tartum, įkvėpti, toliau mato už kitus ir su- 
geba apreikšti tai, ko kiti nesugeba nė suvokti. Toks šauklys yra, 
tarsi, aukštesnės jėgos inspiruotas ir prabyla iš kitiems nepasiekiamų 
aukštybių. Jo jėga galinga, nes jis kartais savo vizijomis veikia 
kelias kartas, tapdamas tuo tikru savo tautos vadu. Jis gali būti 
jos palaima arba jos pražūtis, žiūrint ar jis etiškas, kaip, pavyzdžiui, 
Mozė, Solovjovas, Schweitzeris, ar demoniškas, kaip Hitleris su Mus- 
soliniu. 

Čia suminėti vado tipai, žinoma, nėra vieninteliai galimi, yra dar 
eilė kitų, kurių tarpe pastebime ir ekonomistų. Sugebėdami išvesti 
savo kartą iš skurdo, jie gali jai duoti ir savo charakterį. Prisimintinas 
Ehrhardtas, vakarų vokiečių «gerbūvio kartos » kūrėjas. 

Kiekviena generacija turi savo pasisakymo būdą; ji kalba tarsi 
savo kalba. Tai natūralu, nes norėdami skirtis nuo savo tėvų, jaunieji 
nori ir saviškai išsireikšti — taigi, pagal Maironį, Užirauksime naują 
giesmę, broliai. Tai « giesmei » jie ne tik sukuria naujus žodžius, bet 
pakeičia ir sintaksę bei išdirba savo stilių. Lingvistai žino, kad žmogus 

beveik per visą gyvenimą naudojasi tuo žodynu, kurį sudaro maždaug 
iki 25 savo amžiaus metų. Kadangi naujoji karta ateina į visuomenę 
su «savo kalba », tai ši neišnyksta su ją sukūrusia karta, o iš dalies 
pereina į sekančią, ypač žodynas. Ypatingais atvejais naujoji gene- 
racija iš tėvynės meilės gali iš svetimos kalbos grįžti vėl į savo tautos 
kalbą. Taip, pavyzdžiui, padarė flamai, atsisakydami nuo prancūzų, 
suomiai nuo švedų, baltgudžiai nuo lenkų, ukrainiečiai nuo rusų, 
airiai nuo anglų kalbos. 

Naujoji karta ir savo išvaizda nori skirtis nuo senosios, norėdama 
tuo parodyti, kad dabar naujas žmogus kurs naują pasaulį. Tam 
tikslui jaunieji ir rėdosi kitaip: medžiaga kitokia, spalva kitoniška, 
sukirpimas naujoviškas. Naujai madai pritaikinta ir nauja šukuo- 
sena. Pažymėtina, kad šiais atvejais keičiasi net šiaip labai pastovi 
vyrų mada, ką šiandien parodo bytnikų ir hipių apsirėdymas. 

Naujam pasirodymui pritaikoma ir naujas pasielgimas. Senus 
papročius peikdami, jaunieji laikosi savo etiketo, nes bet kokia kaina 
reikia nustebinti, net nugąsdinti senuosius — il faut ėpater Te bour- 
geois. Tam šiandien gyvenama ir laisviau, ypač seksualiniai ; o sąmo- 
nei praplėsti nevengiama nė drogų. 

Istorija parodo, kad tokie reiškiniai visada pasitaikė. Naujuose 
laikuose po rokoko atėjo Siurm und Drang generacija, po menueto 
— valsas, po peruko — Schillerio garbanos. Vėliau « senąjį pasaulį » 
stebino « Garibaldžio barzdos » ir Liszto ševeliūra. Ir jų pėdomis 
vėliau ėjo Wandervėgel su egzistencialistais, šiandieną juos atstovauja 
gamleriai. Taip bus ir ateityje. 

Jaunieji, perimdami skeptrą, yra įsitikinę, kad jie «amžinai » 
gyvens ir veiks, nes jų galvoje netelpa mintis, kad tie, kurie dabar 
tebeguli lopšyje, iš jų kada nors paverš valdžią. Kiekviena karta gali 
save «įamžinti » istorijoje, bet ši jai nepriklauso. 

Naujos kartos darbai nevyksta be kliūčių. Pradžioje jai prie- 
šinasi senosios likučiai, jau nekalbant apie tradiciją iš viso ; o vėliausia 
po dviejų dešimtmečių jai dar oponuoja naujos generacijos pirmū- 
nai. Be to, dar kenkia įvairios dėl pirmenybės tarp savęs besirun- 
giančios grupės. Ši trejopa opozicija ne tik skatina, bet ir silpnina 
naują kartą, kurią ilgainiui ištiks tas pats likimas, ruoštas kadaise 
seniems. 

Gana tragiškas yra tas momentas, kada vyresnieji jaučia, kaip ima 
braškėti jų sostas. Juo greičiau jie savo padėtį supras, juo lengviau 
jiems seksis garbingai iš jos išeiti. Bet jie dažnai negali apsiprasti 
su mintimi, kad jų laikas jau pasibaigė. Jie, priešingai, pabrėždami 
savo nuopelnus bei laukdami padėkos, bando išsilaikyti. Tatai vienok 
jiems nepavyksta, o tai tik suaštrina jaunųjų agresiją prieš savo 

situacijos nesuvokiančius, dažnai sentimentaliai ją ginančius senuo- 
siuūs. 

Tokį atkaklų savo pozicijų gynimą galima suprasti, nes kas lengva 
širdimi užleis kitiems sunkiai užkariautas savo vietas ! Atsisveiki- 
nimas nuo tam tikro gyvenimo seniesiems dažnai lygus atsisveiki- 
nimui nuo gyvenimo iš viso. 

Idealios kartos nėra. Kiekviena savaip bando apsireikšti pagal 
savo prigimtį, kuri niekad nėra tobula, ir pasinaudodama talentais, 
kurie tik retkarčiais yra genialūs. Dėl to vienos generacijos dievi- 
nimas yra lygiai taip klaidingas kaip jos niekinimas. Savo paskirtį 
geriausiai įvykdo tokia karta, kuri supranta savo pareigą ir ją atlieka 
švariomis rankomis. Bet kadangi žmogus nevisuomet vadovaujasi 
idealais, o dažnai yra visokių ydų užvaldomas, tai jo kaip ir jo kartos 
vaizdas šešėlių aptamsinamas. Dėl to tautų gyvenime labai retai 
pasitaiko taip vadinami «aukso amžiai ». 

Sunku įvertinti kartas, kadangi kiekvienas istorikas yra linkęs 
jas vertinti pagal savo generacijos idealus bei kriterijus. Mažiausia 
objektyvi yra sekanti karta. Norint bent apytikriai suprasti vienos 
generacijos reikšmę bei vertę, istorikui svarbu išsinerti iš savo kartos 
kailio, užmiršti, kiek tai galima, savo laiko dvasią. Tatai pasitaiko 
retai, nes tam reikia besąlyginės tiesos meilės bei neeilinio altruizmo. 
Bet net ir istorikui, pasižyminčiam šiais privalumais, sunku pasiekti 
pilnos tiesos, nes jam ir prie geriausių norų nepavyks surinkti visų 
tam reikalingų duomenų ir be to niekada negalės pilnai išsikelti iš 
savo kartos rėmų. Kas jau pajėgtų rašyti istoriją aprašomosios 
kartos plunksna ? Nors atsakymas į šį klausimą mus nelabai džiugina, 
mes vis dėlto turime stengtis kiek galint arčiau prieiti pcie istorinės 
tikrovės. Ulira posse nemo tenetur. 


PIRMOJI KARTA 


ATSIPLĖŠIMAS NUO RYTŲ 


Nuo «TėvyNĖS SARGO» ĮKŪRIMO (1896) IKI PIRMO « DRAUGIJOS » 
SUSTOJIMO (1915) 


Pritaikindami aukščiau škicuotąjį sociologinį metodą, turime visų 
pirma pabrėžti, kad tai, ką čia vadiname pirmąja generacija, žinoma, 
tėra pirma tik šios apžvalgos ribose, nes ji tetęsia ankstyvesnių kartų 
darbus. Kadangi žymi jų dalis plaukia tiesiog iš 1875 m. mirusio 
vysk. Valančiaus darbuotės, jo vardas bus tie vartai, pro kuriuos 
žengsime į savo sritį. Jis yra tikras šios generacijos tėvas; dėl to 
Būčys savo Atsiminimuose teisingai galėjo tvirtinti : « Ne katalikiš- 

kosios Lietuvos, bet visos mūsų tautos patriarchas buvo ir yra vysk. 
Valančius » 1. 

Iš jo gyvenimo datų itin iškeltini 1864 m., kuriais jis caro val- 
džios buvo perkeltas iš Varnių į Kauną. Norėdami tuo po 1863 m. 
sukilimo vyskupą nubausti, rusai iš tikro lietuvybei bei katalikybei 
padarė tikrą patarnavimą, nes Kaune jis turėjo didesnių galimybių. 
Gerai žinodamas, kad tai, ką darei kitų rankomis, pats esi padaręs, 
jis išauklėjo visą talkininkų kadrą. Šis taip sėkmingai inspiravo 
kunigus ir švietė liaudį, kad kuone visi vėlesni veikėjai tapo jo 
dvasinio testamento vykdytojai. Metai prieš vyskupo mirtį Kauno 
gubernatorius raportavo savo vyresnybei: « Valančius nebeturi 
pirmykščio autoriteto ir įtakos »2. Iš paviršiaus taip galėjo atrodyti, 
kadangi pataikaująs savo viršininkams valdininkas tematė nykstantį 
senelį, bet nepastebėjo vyskupo pasėtos sėklos, žemėje laukiančios 
savo pavasario. 


Be kitų tą pavasarį išpranašavusių čia teminėsime lig šiol gal per 
mažai įvertintą kunigą Gimžauską, kuris sutvirtino tiltą tarp 
savo vyskupo ir mūsų pirmos kartos. Silvestras Gimžauskas itin 
reikšmingas savo, dešimt metų po Valančiaus mirties, Krokuvoje 
išleistuoju veikalėliu Priešaušris, apie kurį ir jo autovių (tuomet 31 
metų) Yla pasisako šitaip : « Šis Priešaušris buvo vakarietinės kata- 
likų orientacijos afrontas prieš rytietines — rusiškojo nihilizmo apraiš- 
kas, Jono Šliūpo atneštas, Aušron. Gimžauskas, pats aušrininkas, savo 
veikalėlyje cituoja vokiečių ir prancūzų autorius ir brandžiai atakuoja 
ateistines pažiūras. Jo tezė: Mokslas nepaneigia religijos ir nėra 
kliūtis socialinei pažangai »3. Kad jo meniška širdis mušė Vakarų 
pulsu matyti tarp kito iš to, kad į lietuvių kalbą vertė Haydno ora- 
toriją apie Pasaulio ivėrimą ir Mozarto Te Deum. 

Kad šios pirmos kartos suformavimas negalėjo vykti be kliūčių, 
yra aišku kaip ant delno. Jos daugiausia buvo statomos svetimųjų, 
rusų ir lenkų. Bet netrūko priešų nė iš savo konservatorių pusės — iš 
bajorijos bei lenkiškos orientacijos dvasiškių. Gimžausko biografija 
skaudžiai atvaizduoja šią kovą už prigimtas savo teises, nes garbės 
kanauninkas, vos 53 metus eidamas, mirė altaristu. Bet ar mokinys 
gali turėti geriau už mokytoją? Valančius, rengdamasis į vyskupus 
(49 metų), savo pavardę turėjo moduliuoti į Volončevskį, o, Gim- 


1 Z. IvinskIS, Vysk. Petras Pranciškus Būčys, žr. Aidai, 1952 m. 1 nr., 1 psl. 
2 A. ALEKNA, Žemaičių Vyskupas Motiejus Valančius, Kaunas 1923, 271 psl. ; 

J. BRazAITIS, Vysk. M. Valančius, žr. Lietuvių Enciklopedija, 32 (1965), 523-527 psl. 
* Asmeniškas pranešimas šios studijos autoriui. 

žauskui dar gyvam esant, kapelionas Dambrauskas-Jakštas (29 
metų) buvo net ištremtas iš Lietuvos. 

Svarbiausią bruožą tos generacijos, į kurią vedė Gimžausko bei jo 
vienminčių veikla, nustatė istorinė situacija: Gynimasis nuo rusų 
(daugiausia politiniu bei religiniu požvilgiu) ir nuo lenkų (labiau 
kultūriniu ir kalbos atžvilgiu). Be to teko dar apsiginti nuo daugelio 
saviškių, juk «reikia atsiminti, — primena Ivinskis, — kad tai 
buvo pozityvizmo žydėjimo laikai. Liberalai ir socialistai užpuldinėjo 
Bažnyčią ir dvasininkus. Kabinosi prie dogmų ir Bažnyčios istorijos», 
Tad nesunku suprasti, kad beveik visas šis laikotarpis turėjo defen- 
syviuį, apologetinį charakterį. 

Betgi vienu tik gynimusi negalima buvo pasitenkinti, reikėjo ir 
išryškinti tautinį bei katalikišką savo veidą. Reikėjo padėti tokius 
pamatus, ant kurių sekančioji karta galėtų tvirtai atsistoti. Tas 
spaudos draudimo laikais buvo sunku ; reikėjo tiesiog neeilinio pasi- 
šventimo. Turime tad reikalą su atsiplėšėlių, ledlaužių karta, kurios 
geriausias jėgas prarijo idėjinis ir net fizinis apsigynimas. 

Suprantama, kad tokiame stovyje ne tik politinio žanro publicistai, 
bet ir literatai dangstėsi atbaidančio charakterio slapyvardėmis : 
Pečkauskaitė save vadino Šatrijos Ragana, Ivanauskaitė-Pšibiliaus- 
kienė — Lazdynų Pelėda ir t. t. 


Pirmosios generacijos branduolį sudarė apie 30 veikėjų, kurių 
tarpe užtinkame tik kelius pasauliečius ir tik vieną viešai žymiau 
pasireiškiančią moterį. Ši visiška kunigijos persvara tiksliau at- 
vaizduoja anų dienų visuomeninę bei luominę padėtį. 

Faktas, kad viešumoje tepastebime tik vieną moterį (Pečkaus- 
kaitę), nereiškia, kad ji viena būtų veikusi. Taip manyti būtų optinė 
klaida, nes anais patriarchaliniais laikais moteris daugiausiai pasi- 
reiškė šeimoje (ar vienuolyne), kur jos vaidmuo buvo žymus. Petro 
Rimšos (26 metų) plastika Vargo Mokykla, pirmą kartą išstatyta 
1907 m. Vilniuje, tam yra tikras simbolis. Neužmirštinos knygne- 
šiams padėjusios « davatkėlės » ir kaimo moterėlės, kurios ne tik 
religiniais, bet ir tautiniais motyvais nešė iš Prūsijos bei platino 
kontrabandinius raštus. Prisiminkime tik Agotą Zigmantaitę (1855- 
po 1937), tretininkę iš Punsko, užsitarnavusią «Suvalkų krašto 
knygnešių motinos » vardą. 

Beveik visi šios generacijos atstovai gimė tarp 1860 ir 1880 metų, 
t. y. spaudos draudimo laikais, kurie, — kaip ir juose įvykusios 
Kražių skerdynės, — giliai įsirėžė į jų širdis. Daugumas jų pasireiškė 


* Z. Ivinskis, Vysk. Petras Pranciškus Būčys, žr. Aidai, 1952 m. 1 nr., 3 psl. 

dar prieš XIX šimtmečio galą, stodami į darbą vėliausiai Tėvynės 
Sargo pasirodymo metu (1896). Savo veikimą jie tęsė iki pirmojo 
pasaulinio karo. Galėdami darbuotis vos apie 20 metų, jie negalėjo 
išsemti įprastos kartos normos. 


Kokia etnografinė grupė vyravo šios kartos susidaryme? Šį 
klausimą statome su pagrindu, nes aplamai tauta nepasireiškia kaip 
visuma, o dažniausiai tik įvairiomis savo dalimis, gentimis. Žymu, 
kad nuo pat vysk. Merkelio Giedraičio (apie 1536-1609) gadynės iki 
XIX šimtmečio pabaigos pirmenybė priklauso žemaičiams. «Šventoji 
Žemaitija, — taip pabrėžia Yla, pats būdamas aukštaitis, — buvo 
šviesiausia bei atspariausia svetimoms įtakoms Lietuvos dalis, kuri 
šimtmečiais puoselėjo abu pradu, lietuvišką ir krikščionišką, taip 
sėkmingai, kad net Kudirka turėjo prisipažinti, jog katalikybė ir lie- 
tuvybė pasidarė nebeatskiriamos »5. Bet faktas, kad Gimžauskas ir 
Jakštas su Tumu buvo aukštaičiai, rodo, kad tam šimtmečiui dar 
nepasibaigus, kitos etninės grupės perėmė iniciatyvą, kuri nūn di- 
desnėje dalyje atiteko sūduviams. 

Suvalkiečiai anksčiau už kitus buvo nusikratę baudžiavos, anks- 
čiau ir buvo išsiskirstę į viensėdžius. Jie turėjo ir pažangesnį Napo- 
leono kodeksą, buvo veikiami kaimyninės Vokietijos, kuri juos 
Bismarcko ir jo įpėdinių laikais nuteikė prieš rusus. Visa tai padėjo 
sūduviams greičiau prakusti. Religinė jų dvasia buvo įtakingų vie- 
nuolynų ugdoma. Turėdami Marijampolėje ir Suvalkuose gimnazijas 
su savo kalba, jie ir gausiau leido savo vaikus į mokslus. Ir tose 
mokyklose jie turėjo savo patriotų — Petras Kriaučiūnas nebuvo 
vienintelis, tik žinomiausias. Čia tikra dirva veikėjams išaugti. Ir 
išaugo — J. Matulaitis, P. Būčys, M. Gustaitis, J. Totoraitis, J. 
Laukaitis, A. Grigaitis, kurie pasidarbavo tėvų žemėje (arba bent 
Europoje), ir J. Kuras, A. Staniukynas, A. Milukas, K. Urbonavi- 
vičius-Kmitas, J. Žilius-Jonila, kurie, veikdami J.A.V., žymiai 
suvalkietiškai nuteikė tenykštį bažnytinį bei visuomeninį gyvenimą. 
Pabrėžtina dar, kad vienas reikšmingiausias šios kartos darbas, 
Švento Rašto vertimas, buvo atliktas aukštaičio (Skvirecko). 

Charakteringa, kad ši generacija, giliai nekęsdama tos valstybės, 
kurios pavaldine ji buvo, savo politiniu bei kultūriniu idealu pasirinko 
Rusijos priešingybę — laisvąją Šveicariją, ypač jos Friburgo kantoną 
su jo katalikiškuoju universitetu, 1889 m. Georges Pythono (33 
metų) įkurtu. Dėl to ten jau po dešimties metų daugiausia iš Seinų die- 
cezijos kilę kunigai įsteigė savo studentų draugiją, kurios pavadi- 


5 Asmeniškas pranešimas autoriui. 

„nimas (Rūta) gerai atvaizduoja šios kartos studentijos romantišką 
nuotaiką. Dėl to 1902 m. iš Amerikos į Šveicariją persikėlė, kun. 
Miluko (31 metų) patariama, Kazimiera Kaupaitė (22 metų), kur ji 
Ingenbohle susipažino su naujo tipo moterų vienuolynu. Dėl to 1907 
m. į Friburgą atvyko Pečkauskaitė (29 metų), siekdama ten dar 
pagilinti Zūriche pas Fėorsterį (36 metų) pradėtas pedagogikos stu- 
dijas. Kadangi ten galima buvo, — katalikiškai kantono valdžiai 
padedant, — pasislėpti nuo rusų ochrankos, Jurgis Matulaitis (40 
metų) 1911 m. iš Petrapilio perkėlė ten slaptą savo atnaujinto 
marijonų ordino novicijatą. Siekdamas įsteigti ir atitinkamą moterų 
vienuolyną, jis lygiu laiku iš Lietuvos parsikvietė ir pora kandidačių. 
Bet pirmasis pasaulinis karas šio plano vykdymą laikinai sutrukdė. 

Nors karo viesulas 1914 m. vasarą ir išblaškė Rūtos narius, ir tuo 
baigėsi pirmosios mūsų kartos mokslinimas Friburge, tas pats karas 
kitais metais atpūtė jau naujos generacijos jaunuolių, kurie šalia savo 
studijų rūpinosi ir Lietuvos valstybės atstatymu. Tai akcentuodama 
naujoji karta 1915 m. rudenį Rūtą perkrikštijo į Lithuania. 

Nors tie vienai generacijai skirti 30, 35 metai nesudaro ilgo tarpo, 
šis vis dėlto nebuvo toks trumpas, kad jame nebūtų galėję susifor- 
muoti bent pora periodų. Tuos puslaikius sprendžiamai suformavo 
Tumas ir Jakštas, prie kurių dar prisijungė abu tarpus it koks dvasios 
vadas lydėjęs Būčys. 

Pažiūrėjus į tą trijulę, tuoj krinta į akį žemas jų ūgis. Ar tai 
grynas supuolimas ar tam tikro dėsnio išdava? Kas gilinasi į istoriją, 
tas pastebi, kad veikėjų fiziški ypatumai, ypač ūgis, savotiškai 
atsiliepia į Žmogaus psichiką. Mažaūgiai stipriai atjaučia šį savo 
fizinį «trūkumą», nes patenka į pavojų kitų, atseit « normaliųjų », 
būti nustumti arba nepastebėti. Į tai reaguodami, mažaūgiai sten- 
giasi savo «nepriteklius » kompensuoti savęs paaukštinimu. Vieni 
tai daro išviršinėmis priemonėmis, kiti jį sublimuoja nepaprastais 
darbais. Pastarieji susikoncentruoja į savo gabumus, kuriais veikia 
ir savo aplinką. Laimė, jei mažaūgių prigimtis pozityvi, nes tuo- 
met jie dvasiniai praauga « norvmaliuosius ». Priešingai būna su to- 
kiais, kurie prasikiša savo neigiamybėmis. Bendroji istorija žino ir 
vienų ir kitų. Jų netenka minėti, nes užtenka mums savųjų. 

Šioje pirmoje kartoje persveria teigiamo charakterio mažaūgiai, 
kurių prototipas ir buvo suminėtoji trijulė. 


«< TĖVYNĖS SARGO» (TUMO) PUSLAIKIS (1896-1904) 


O dabar dirstelėkime į pirmą šios kartos puslaikį, kuris beveik 
sutampa su Tėvynės Sargo gyvavimu, nes tęsiasi nuo 1896 iki 1904 
metų, kas mums leidžia tą laikotarpį krikštyti to laikraščio vardu. 

Jam tiktų ir Tumo vardas, nes jis (27 metų) tam organui davė 
pavadinimą ir visą laiką jį redagavo. 

Tėvynės Sargas neatsirado kaip iš kelmo išspirtas, o turėjo pirma- 
taką: dvisavaitinį Žemaičių ir Lietuvos Apžvalgą. Ja daugiausia 
rūpinosi kun. Pakalniškis, kuris ją nuo 1889 iki 1896 metų leido 
Tilžėje. Nors oficialiai ją redagavo tik nuo 1893 iki 1896 m., jis (28 
metų) iš pat pradžių su Apžvalga surišo savo likimą, duodamas jai 
ir savo charakterį. Prisiminkime, kad tuomet reikėjo gintis nuo 
rusų obrusiielių ir nuo savo, — ypač Varpu skambinančių — lais- 
vamanių. Šioje dviguboje kovoje jis nieko nevyniojo į «bovelną, 
bet «načalnykams, činauninkams ir cicilikams » smogė tiesiai ir 
dažnai taip šiurkščiai, kad net saviesiems buvo gaila užpultųjų, 
ypač varpininkų. Nors kaimiečiams ir patiko tokia vaizdi ir tiesmuka 
kalba, tiražas neviršijo 1.000 egzempliorių. Gal jam pačiam nebuvo 
jauku dėl tokio prisitaikymo prie liaudies skonio, nes pasirašydavo 
vis jaukiais ir mažybiniais slapyvardžiais: Dėde Atanazu, Jurgiu 
Šermunėliu, Petru Zuikiu, Mike Katinėliu. Vienok tas nesuminkštino 
opozicijos, — pirmoje eilėje jaunųjų kunigų „— kurių vardu ir 
Būčys (24 metų) su Tumu (27 metų) visaip bandė sušvelninti 
visai nedėdišką Dėdės Atanazo (30 metų) toną. Tam nepasisekus, 
Suvalkijos bei Aukštaitijos vikarai sukilo prieš atkaklųjį žemaitį, 
įkurdami Tėvynės Sargą, kuris, Tumo smagios ir lanksčios plunksnos 
redaguojamas, bemantant nutildė Apžvalgą. 

Laikydamasis šūkio « Mylėk Dievą už visą labiau, o tėvynę už 
save daugiau », Tumo laikraštis, aukštesnė Apžvalgos pakopa, turėjo 
nepaprastą reikšmę religiniam bei tautiniam įsisąmoninimui. Būda- 
mas tolerantiškas savo brolio-lietuvio atžvilgiu, Tumas idėjiniu, 
ypač tautiniu požvilgiu nebuvo atlaidus, ko pasekmėje jis savo dva- 
sinės valdžios buvo keliamas iš vietos į vietą. Nors ši priverstinė 
žurnalistinė odisėja nuo Mosėdžio iki Vilniaus ir atgal į Laižuvą, 
su ekspedicijomis į Rygą, Petrapilį, Stoekholmą ir į Ameriką jam 
brangiai atsiėjo, ji vis dėlto jo idealams išėjo į naudą; nes visur 
pasėdamas jų sėklą, šis impulsyvus, ūpo greitai nunešamas kunigėlis 
žmones stipriai išjudino : sulenkėjusius ragino grįžti prie savo lietu- 
viškų šaltinių, sustingusius kalbino mesti savo nerangumą, savyje 
užsidariusius skatino pralaužti savo egoistinį kiautą. Rezultatas, 
anot Pauliukonio, buvo : 4 Tėvynės Sargas sugriovė katalikybės ir 
lenkybės tapatybės mitą, ir Bažnyčia, apvalyta nuo lenkiškumo, 
pamažu tapo tvirta lietuvybės atrama » 6. Išleisdamas kas mėnuo po 


“ PR. PAULIUKONIS, Tėvynės Sargas, žr. Lietuvių Enciklopedija, 31 (1964), 
121 psl. 

vieną numerį, kurio tiražas pastoviai siekė 2.000 egzempliorių, Tumas 
išvarė gilią publicistinę vagą. 

Politinis jo kelias jį vedė krikščioniškosios demokratijos link, 
kurios programą jis kartu su Matulaičiu, Maironiu, Paltaroku, Šulte 
iv dar kitais bandė pritaikyti bebundančios Lietuvos sąlygoms. Dėl 
to jis aistringai domėjosi žmogumi, stengdamasis jam sudaryti 
tokią Lietuvą, kurioje lietuvis galėtų ir lietuviškai alsuoti. Šiuo 
keliu žengdamas, jis pabrėždavo, kad pragiedruliai negali būti tik 
knygos antraštė, o tikras sielos nušvitimas. Tam nusiteikimui skleis- 
ti jis ne tik žodžiu užkalbindavo dėdes ir dėdienes, o į juos prabildavo 
ir savo plunksna. Jąja jis sukurdavo ne veikalų, o vaizdų vaizdelius, 
kuriuos it karolius suvarstydavo ant žibančio šniūrelio. Kadangi jo 
plunksna buvo greita rašyti, bet lėta taisyti, ji klasiškumą paliko 
akademikams. Dėl to jis dideliu entuziazmu sutikdavo naujus «plunks- 
nočius», kurių žymi dalis išsimiklino jo laikraščio skiltyse, kuo 
jiems mielai palengvino kelią į lietuvišką Parnasą. J. Matulaitis 
nepataikė pro šalį taip jį charakterizuodamas : « Tai gabus rašytojas, 
skaisčiai grynos sielos žmogus, karštai mylįs savo tėvynę, gal per- 
daug pasidavęs tautiškumo srovei»?. Ši jį ilgainiui atitolins nuo 
krikščionių demokratų ir nuneš į tautininkų kaimynystę. 


« DRAUGIJOS» (JAKŠTO) PUSLAIKIS (1907-1915) 


Po Tėvynės Sargo seka Draugijos puslaikis. Taigi, po gazetos 
liaudžiai, dabar eina žurnalas katalikų inteligentams, po sangviniško 
publicisto Tumo dabar pasireiškia kritiškas ideologas Jakštas, po 
agitatoriaus — profesorius. Tumui pasaulėžiūra buvo, kaip dar 
eilei kitų aukštaičių, širdis, Dambrauskui-Jakštui gi nugarkaulis. 

Po Tėvynės Sargo — Draugija, tai nuosekli brendimo išdava, 
nes dabar atėjo laikas kasti gilesnius šulinius ir iškilo reikalas kūry- 
biškiau užsimoti. O tam uždaviniui geriau tiko buvęs Petrapilio 
Dvasinės Akademijos docentas, negu akademinių mokslų neragavęs 
emocingas Napalių giminės kurstytojas. Tai įsakmiai patvirtino 1907 
metais, jau savo žemėje, Kaune, įkurtasis mėnesinis literatūros, 
mokslo ir politikos žurnalas ir dvasiniai ne tik subrendęs, bet tiesiog 
sucementuotas jo (47 metų) redaktorius. 

Į «<plunksnagraužio » kėdę Jakštas pateko tarp kitko dėl vieno 
jo trūkumų — dėl nesugebėjimo viešumoje sklandžiai kalbėti. Dėl 
to, priešingai žodžiais taip mikliam Tumui, jis turėjo pasitenkinti 


" J. VaišnoRa, M.I.C., Arkivysk. J. Matulevičiaus Vilniaus Golgota, žr. Aidai, 
1952 m. 6 nr., 262 psl. 

plunksna, kuri jį prirakino prie rašomojo stalo. Tumo visur buvo 
pilna, o Jakštą tematė keturios jo darbo kabineto sienos. Be plunks- 
nos jis ir tikro prieteliaus neturėjo. Iš šio trūkumo padarydamas 
dorybę, šis proto asketas iš savo kameros taip budriai apžvelgė visus 
krašto reiškinius bei leidinius ir dar tokia erudicija paskatino Tumo 
jam paruoštus kunigus bei šviesuolius pasauliečius, kad jis kuone vie- 
nų vienas formavo katalikišką to puslaikio veidą. 

Žurnalas, kurio išeidavo po 1.000 egzempliorių, greitai įsigijo 
tokį vardą, kad pasidarė garbė būti jo bendradarbiu ; net Voldemaras 
teikėsi patalkininkauti. Suburdamas eilę daug žadančių mokslo 
jėgų, Dambrauskas paruošė būsimam Lietuvos universitetui, ypatin- 
gai jo Teologijos-Filosofijos fakultetui, žymią dalį profesūros, kurioje 
vien iš jo paties kartos užtinkame Būčį, Čėsnį, Maironį, Maliauskį, 
Paltaroką, Šaulį, Skvirecką. Nenuostabu tad, kad šis fakultetas 
(bent pradžioje) pasirinko Draugiją savo organu. Dėl to Yla teisingai 
apie redaktorių galėjo sakyti : « Tai vienintelė asmenybė, kurią anais. 
laikais galima išskirti ir kūrybiniu vaisingumu, ir visuotiniais nuopel- 
nais krikščioniškai mūsų kultūrai »8. Net sūduvietis (A. Vaičiulaitis) 
turi pripažinti: «Jis stambiausias Lietuvos ideologas prieš pirmąjį 
pasaulinį karą » 9. 


Kas Draugijoje daugiausia klebonijų bei miestų inteligentams 
tebuvo prieinama, tai liaudyje nuostabiai uoliai platino kun. Balvo- 
čius. Tumo paskatintas ir Jakšto, tikro jo dvasios tėvo, inspiruo- 
tas, jis tokiame amžiuje (56 metų), kada kiti savo plunksnai jau 
duoda ramybę, jos tik griebėsi, idant ir jąja šviestų savo tau- 
tiečius. Kauno kurijos palaikomų lenkuojančių apstumdomas, jis, į 
Aukštaitijos užkampius nugrūstas, rašė daugiausia kompiliaciniu 
būdu traktatus bei veikalus, arba tokius vertė net iš įvairių kalbų. 
Ir negana to: daugumą jų ir išspausdino savo pinigais. Jautrus vis- 
kam, kas galėjo šviesti savo brolius-kaimiečius, jis su entuziazmu 
sveikino spaudos grąžinimą : « Širdis ko neplyšo man iš džiaugs- 
mo »10, rašė jis (62 metų) Jakštui, kuriuo taip ištikimai sekė, kad 
jį beveik galima laikyti mūsų «provincijos Jakštu ». 

Ir jis, žinoma, yra apologetas, siekiąs apsaugoti ganomuosius 
nuo visokeriopų sužalojimų. Tam jis (63 metų), Dusetų altaristas, 
sulietuvino M. Moravskio Vakarus prie Lemano ežero ir Ėriškių tilia- 


5 Asmeniškas pranešimas autoriui, 

? Asmeniškas pranešimas autoriui. 

10 Ar. DAMBRAUSKAS-JAKŠTAS, Kun. Jonas Balvočius-Gerutis, žr. Užgesę Žiburiai, 
Kaunas 1930, 72 psl. 

listo pareigose (66 metų), Weisso knygą Moterystė ir šeimyna, staty- 
damas tuo sau ir skaitytojams aukštus reikalavimus. Bet nepaisant 
to fakto, kad pažengusio amžiaus ir savo vyresnybės prieš plaukus 
šukuojamas kunigas iš tolimų Vakarų į savo menką pastogę Aukštai- 
tijos miškuose kvietė tokias dvasios garsenybes, jis, «litvomanu » 
apšauktas, savo vyskupo nebuvo vertinamas. Tik 1914 m., Karevi- 
čiui pradėjus valdyti dieceziją, jis (73 metų), jau prie mirties slenks- 
čio stovėdamas, buvo pakeltas į garbės kanauninkus. 1915 m. 
mirusiam savo kaimiškam alter ego Jakštas Draugijoje skyrė šį šiltą 
žodį: « Jis ne tik pagarbos, bet ir meilės vertas. Man rodos, neapsi- 
riksiu pasakęs, kad ir Lietuva nepasiliks jam skolinga » N, 


Šis pakėlimas žaibo blykstelėjimu parodė, kad su Karevičium 
įsiveržė naujas elementas į Žemaičių vyskupijos kuriją prie Rotu- 
šės aikštės Kaune, būtent «litvomanai», «mužikai». Tiesa, jau 
Valančius prie jų priklausė ; bet būdinga, kad jis Wolonczewskio 
vardu, t. y. lenkiškai bajorizuotas, turėjo kandidatuoti į vyskupus. 
Bet Karevičius savo pavardės iškraipyti jau nebeturėjo, nes savo 
užnugaryje jautė jau tvirtas, Apžvalgos ir Tėvynės Sargo išauklėtas 
kunigų eiles. Jomis remdamasis, jis (53 metų) tuoj po 1914 m. gegužės 
mėnesį Petrapilyje įvykusios konsekracijos, nelaukdamas ingreso į 
savo katedrą Kaune ir neatsiklausdamas savo kapitulos, ūmai pakėlė 
į prelatus Maironį (52 metų), Jakštą (54 metų) ir Januševičių (48 
metų), o į kanauninkus Olšauskį (47 metų), aiškius ir iš dalies net 
kovingus «lityomanus », kuo savo vyskupystės priešakyje įpilietino 
savo kartos lietuvybę. Atitinkamai šiam «pasmarkavimui » jis per 
ingresą į savo katedrą į tikinčiuosius kreipėsi, — anot K. Šaulio, 
buvusio Cirtauto sekretoriaus, — « žemaitiškai aukštaitiška kalba. 
Lenkiškai nė žodžio»!2, Pasekmė tokia: lenkuojančių atstovai 
neatėjo į vaišes naujo ganytojo pasveikinti ir, be to, jį įskundė Romai, 
kur turėjo teisintis Pijui X. Bet jis ir toliau žemaitišku užsispyrimu 
varė savo lietuvinimo akciją. « Mes jaunieji, — taip pasisako Mykolas 
Vaitkus, — džiaugėmės jo radikalumu, jo patriotizmu. Dabar, 
atrodė mums, galėsime išsijuosę pasidarbuoti ne vien Bažnyčios, o 
ir Tėvynės labui»!3. Karevičiaus tėvas, ūkininkas, kadaise buvo 
padėjęs tūlam kunigui M. Valančiui rinkti medžiagą jo rašomai Žemai- 
čių vyskupijos istorijai, o dabar jo sūnus pats parašys vieną reikšmin- 
giausių tos istorijos puslapių. 


11 Ten pat, 90 psl. 

12 M. VairkUS, Arkivyskupas Pranciškus Karevičius, žr. Aidai, 1958 m. 7 nr., 
290 psl. 

13 Ten pat, 291 psl. 


18 PROF. DR. JUOZAS ERETAS 


Tumas su Jakštu, kiekvienas jų, turėjo savo pūslaikį ; kartu turėjo 
ir savo palydovą -— vieną ir tą patį Būčį, kuris anuos, it koks 
tiltas, jungė. Anam jis (24 metų) 1896 m. padėjo įkurti Tėvynės 
Sargą, o šio Draugijoje jis (43 metų) bendradarbiavo iki pirmo to 
žurnalo sustojimo 1915 m. Būčį prie abiejų prigretino (be jo fizinės 
konstitucijos) apologetinis jo charakteris, nes dar savo jaunystėje 
jis buvo « pasišovęs būti Kristaus Bažnyčios apologetas Lietuvoje » 14, 

Šiuo atžvilgiu išeities taškas Būčiui (26 metų) buvo dar Pe- 
trapilio Dvasinėje „Akademijoje parašyta studija apie popiežių 
Honorijų I. Mokslui pagilinti, 1899 m. jis (27 metų) nuvyko į Fri- 
burgą, kur didysis Weissas tapo ir jo švyturiu. Apgynęs pas jį istoriš- 
kai apologetinę disertaciją apie Šv. Stanislovą, troško būti « lietuvių 
Weissu». Tokiu jis tam tikra prasme ir pasidarė, nes be atvangos 
rašė vieną po kito traktatus, kuriuos vėliau (1929-1932 ; 1957-1960) 
sujungs į trijų tomų veikalą Katalikų tikyba pagal apaštalų sudėjimą.. 

Savo tautiečių apologetu Būčys pasidarė, nepaisy damas daugybės 
eitų pareigų ir to fakto, kad apie 40 savo gyvenimo metų praleido 
svetur. Bet ar jis darbavosi Romoje ar Amerikoje, vis gavai įspūdį, 
kad šis mažutis vienuolis su dideliu savo autoritetu yra čia pat Lietu- 
voje. Nežiūrint savo mokslingumo, jis niekad neišpuikėjo, ir dėl to 
'iškritikuotas (58 metų), sakysime Karevičiaus (69 metų), jis nesupyko, 
nors zanavykiškas savo vertės pajautimas jam tuo atžvilgiu kai kada 
ir statydavo k'iūčių. Joms nugalėti jis pasirinko būdingus slapyvar- 
džius — Bernys, Pulvis, — ir savo Atsiminimuose kukliai pažymi : 
«Į tarptautinį katalikų apologetikos mokslą nieko nesu įdėjęs »*5. 
Nors tai ir gali būti teisinga, vis dėlto galima pritarti Tvinskio ver- 
tinimui: « Jis buvo uolus Kristaus kareivis, didysis Jo moklo skydas 
lietuvių tautoje »'6. 


Būčio vardas neišvengiamai primena kitą — Matulaičio 
vardą, nes nuo tų laikų, kada juodu 1907 m. Petrapilyje susitiko kaip 
Dvasinės Akademijos profesoriai, beveik vienmečiai (Matulaitis 36, 
Būčys 35 metų), tapo dvasios broliai — mūsų religinio gyvenimo 
Castor et Pollux. Nepaisant gi bendros savo krypties, juodu (pagal 
savo prigimtį) ir žymiai skyrėsi. Matulaitis buvo religinių bei kultū- 
rinių žygių strategas, o Būčys jo štabo viršininkas ir adjutantas kartu. 

Būdamas savo ūgiu žymiai aukštesnis už Būčį, ir prabildamas 
tvirtu, bet maloniu balsu, Matulaiti tave tuoj pagaus ir nejučiomis 


M Z. IviNskIS, Vysk. Petras Pranciškus Būčys, žr. Aidai, 1952 m. 1 nr., 1 psl. 
15 Ten pat, 17 psl. 
16 Ten pat 

palenks savo planams — tai vadas iš Dievo malonės. Nors ir jis 
(30-31 metų) Friburge pas Weissą studijavo apologetiką, tačiau dar 
prieš tai (28 metų) Petrapilyje buvo parašęs darbą De iure belli ei pace 
ačierna, parodydamas tuo savo polinkį į kovos vedimą ir amžinos 
taikos siekimą. Bet tam reikėjo armijos, kurią paruošti jis jautėsi 
pašauktas. Tuo tikslu jis dar Petrapilyje suspietė studentus, Varšu- 
voje darbininkus, Friburge jaunus marijonus, Marijampolėje (be savo 
ordino brolių) dar Vargdienių seseles, Vilniuje sutaikė nuolat rietenas 
keliančius tikinčiuosius. Kur jis veikė, ten formavosi eilės. 

Po Vilniaus kankinystės (47-54 metų) jis (55 metų) Romoje 
paruošė pirmąjį Lietuvos bažnytinės provincijos projektą ir Kaune 
padėjo ją įkurti. Tuo įo «dvasios kariai» gavo vadus (vyskupus) ir 
užėmė pozicijas jau savame «+ kovos lauke » ties iš rusų besiskver- 
biančiu ateistiniu komunizmu. Paskui « Dievo strategas » metėsi į 
Ameriką, kur aplankydamas 90 lietuviškų parapijų, stengėsi jas tiek 
religiškai, tiek tautiškai sutvirtinti ir tuo jas apsaugoti nuo ištirpimo 
anglosaksų tirpinimo katile. Sugrįžęs į Lietuvą, padrąsino po kai- 
riųjų ir paskui po liberalų valdžia patekusius tikinčiuosius. Tačiau 
jam jau nebeteko jų dvasiniai rikiuoti, aes mirtis 1927 m. pradžioje 
atėmė iš mūsų dvasios stratego (56 metų) maršalo lazdelę. 

Tik dabar platesnei visuomenei paaiškėjo, kad didį jos religinį 
vadą jau nuo pat jaunystės dienų (11 metų) buvo slėgusi kaulų 
džiova ir tai, būtent, taip smarkiai, kad gydytojai jau buvo pasiruošę 
jam nupiauti vieną koją, kad jam Friburge (29 metų) buvo padaryta 
skausminga operacija ir kad iki grabo lentos jį lydėjo mirties šešėlis ir 
nenumaldomi skausmai. Per 45 metus ligos kamuojamas, jis anks- 
čiau ir giliau už tuos, kurie buvo sveiki kaip ridikai, subrendo dvasi- 
niai, dėl to visą savo misiją suprato ir ją vykdė sub specie aetiernitatis. 
Matulaitis yra mūsų kardinolas be purpuro, mūsų šventasis be alto- 
riaus. 


Nors šiame laikotarpyje pasireiškusių veikėjų daugumas buvo 
kilę iš Suvalkijos krašto, tauta savo dainiaus susilaukė iš žemaičių. 
Tokiu šioje generacijoje (ir ne vien joje) buvo Maironis, kuriuo 
« Šventoji Žemaitija » poetiškai apvainikavo savo kelių šimtmečių 
veiklą. Bet trimitininkas nuo Dubysos krantų trimitavo ne tik atsi- 
gręžęs atgal, o tautinio pavasario balsu (33 metų) šaukėsi jaunųjų 
lietuvių, kurių poetiniu aruodu tapo 1907 m. (autoriui esant 46 
metų) išleistoji Jaunoji Lietuva. Aišku, kad po tokio galingo šauksmo 
nebeužtvenksi upės bėgimo ! 

Sociologiniu atžvilgiu įdomu, kad Maironis (29 metų) pirmą savo 
knygą išleido Zamavyko vardu. Ar jis, taip darydamas, norėjo pasi- 

naudoti aukšta tuomet sūduviečių reputacija, ar7 tuo žemaitis, dar 
spaudos draudimo laikais (1891), tik norėjo suklaidinti rusų šnipus ? 


Gustaitį galima būtų vadinti jaunesniu Maironio broliu. Bent 
toje poezijos dalyje, kur vyrauja patriotinės bei visuomeninės temos. 
Kiek jos buvo artimos jautriai jo širdžiai bei romantiškoms jo pa- 
žiūroms matyti iš to, kad jis rašantį prieauglį skatino savo talentą 
pašvęsti Dievui ir Bažnyčiai, tautai ir tėvynei. Bet jo nebūta kurs- 
tančio šauklio, jis buvo menininkas, įvelkąs žodį į dailius rūbus. Ne 
veltui jis (34 metų) savo Friburge apgintą disertaciją pašventė Micke- 
vičiaus Krymo sonetams ir neveltui vertė Baudelairą. Kuone visa savo 
lyrika jis įvedė nemaža artizmo į pomaironinius laikus. Kiek jam 
rūpi grynai grožinis elementas matyti iš jo (53 metų) sustatyto stilis- 
tikos vadovėlio. Estetinių bruožų iškėlimu jis gerokai peržengė 
savo kartos ribas ir parodė kelią, į kurį vėliau, jau tikru meistriškumu, 


įsuks Putinas. Gustaitis — maironiškumo saulėleidis ir putiaiškumo 
saulėtekis. 


Romantiškas susižavėjimas ženklina ir Pečkauskaitės 
darbuotę, nes ji siekė atsiplėšti nuo svetimos jos dvasiai aplinkos. Šis 
išvidinis išsivadavimas pasireiškė anksti, dar jos gudų bei žemaičių ba- 
jorų kilmės lenkiškai kalbančioje šeimoje. Višinskio patriotinių jausmų 
uždegta, ji lietuvių kalbai ne tik davė pirmenybę, bet per ją dar 
žengė ir į literatūrą, prie kurios puoselėjimo ji toliau reikšmingai 
prisidės. Tikinčia širdimi ji norėjo persunkti krikščioniška dvasia 
literatūrą. Jai paaukojo ji ir šiltus savo jausmus, turėtus laisvesnių 
pažiūrų « broleliui-dobilėliui » (Višinskiui), kuris, lyg atsidėkodamas 
savo literatūrinei globotinei, ją vadindavo « sesute-lelijėle ». Supran- 
tama, kad ir Tumas, vis naujus talentus medžiodamas, greit ją atrado 
ir daugiau nebepaleido. 

Bet kupina idealistinės dvasios, siekiančios tobulinti žmogų, 
0 ypatingai jaunąją lietuvaitę, Pečkauskaitė neužsidarė estetiniam 
susižavėjimui kažkokioje gintarinėje pilyje, o savo plunksną paskyrė 
auklėjimui. Kad ši dar tobuliau galėtų tarnauti jos troškimams, ji 
susirado anuomet garsųjį pedagogą Forsterį, pas kurį ji (27 metų) 
1905 m. išvyko į Zūrichą. Tauri jo asmenybė ją taip giliai veikė, kad 
ilgainiui ji tapo «lietuviškuoju Fėorsteriu ». Pagilinusi dar jo evangeliš- 
kos dvasios etiką katalikų Friburge, ji 1907 m. grįžo Lietuvon, kur 
tuojau, spalio mėnesį, Kaune dalyvavo pirmajame lietuvių moterų 
suvažiavime. Nugalėdama savo drovumą, jame net skaitė paskaitą. 
Temą pasirinko: Moters garbė ir jos gynimas. Tai temai ji surado 
daug medžiagos. Turėdama prieš akis seksualinį margaičių išnaudoji- 

mą daugelyje dvarų bei kaime moteriai daromas skriaudas, ji beldė 
į vyrų sąžinę, reikalaudama pagarbos mergaitės nekaliybei, žmonos 
orumui ir motinos misijai. Norėdama visus uždegti moraliniu 
taurumu, ji aukštai vertino savęs išsižadėjimą bei nugalėjimą. 
Nesitenkindama tik žodžiais, ji (31 metų) priėmė Gustaičio (41 
metų) pakvietimą atvykti į Marijampolę ir būti jo vedamos Žiburio 
progimnazijos mokytoja bei bendrabučio vedėja. 

Čia ji buvo savo vietoje, nes tiek pamokose, tiek pasikalbėjimuose 
ji švelniu tvirtumu ragino siekti aukštesnių vertybių. Tai skatinti 
jai nebuvo sunku, nes širdyje išsaugojo gyvą pavyzdį, savo motiną, 
kuri Tumo žodžiais buvo « beveik šventa, kantrybės ir išsižadėjimo 
idealas »!7. Tai senojo dvaro Mamatė. 

Nesunku pastebėti, kad Pečkauskaitė geriau pažinojo savo lytį 
ir dėl to ją labiau vertino už vyriškąją. Su šiąja artimesnių ryšių 
ji neturėjo, nes nepasižymėdama fiziniu grožiu, aplink save nesukūrė 
erotinės įtampos ir dėl to, likdama neištekėjusi, neįžengė į tą 
palaimingą sferą, kurioje dvi sielos žavisi viena laime. Jai atrodė, 
kad dar nėra vyro, kuris galėtų prilygti Mamatei ir kad jį dar reikia 
išsiauklėti. Tai ji, Fėrsterio paveikta, literatūriškai ir darė Šveica- 
rijoje, kur išaugo jos (28 metų) Vincas Stonis. Norėdama jį iš knygos 
perkelti į gyvenimą, ji vėliau Židikuose priėmė augintinį, kuriam 
Kauno universiteto Filosofijos skyriuje leido eiti mokslus. Kaip ji 
džiaugėsi, kai jis Marijampolėje pradėjo auklėti gimnazistus, nes. 
nūnai šalia Pečkauskaitės atsistojo ir « Pečkauskas ». Vienok greita 
A. Kasakausko mirtis išblaškė ir šią jos svajonę. 

Nešališkai vertinant jos pažiūras, reikia statyti klausimą, ar 
ji — gal dėl jos menko fizinio patrauklumo — lyčių santykius kai 
kada nebus norėjusi pagrįsti negyvenimišku spiritualizmu ? Žymu 
taip pat, kad kai kurioms jos tezių nesvetimas ir feminizmas. 


Šalia garsesnių plunksnų, pauoksnėje, darbavosi dar viena 
— Skvirecko. Nors jis kilimu aukštaitis (iš Panevėžio apskri- 
ties), jis savo poelgiu mažai tebuvo panašus į savo gentį, nes buvo 
atsiskyrėlis, savyje užsidaręs. M. Reinys, jo kaimynas iš Utenos apskri- 
ties, pasakojo, kad Skvireckas su savo broliais eidamas į bažnyčią, 
jiems liepęs eiti užpakalyje, nes ir neišvengiamame būryje norėjo 
būti vienas. Jis dėl to ir draugų kaip ir neturėjo. Ir tapęs kunigu, jis 
nepriartėjo prie žmonių. Savo 86 metus trukusiame gyvenime para- 


17 J. BRazaiTis, Marija Pečkauskaitė, žr. Lietuvių Enciklopedija, 22 (1960), 
236 psl. 

Dijoje (vikaru) jis tesidarbavo vos 75 dienas. Jis visą laiką praleido 
prie rašomojo stalo, kurijos pareigūno kėdėje av profesoriaus katedroje. 

Nors jis savo kurialines pareigas ir sunkiausiose aplinkybėse 
ėjo sąžiningai, vienok neįsigijo visuotinio pasitikėjimo. Pavyzdživi, 
1913 m., kada Kaunui reikėjo naujo ganytojo, jis (41 metų), nepaisant 
Čirtauto (72 metų) rekomendacijos, kuriam jis buvo dedikavęs pirmą 
savo Švento Rašto vertimo tomą, Romos nebuvo paskirtas. O po 
šešerių metų, kada vysk. Karevičius (58 metų) buvo reikalingas 
pagalbininko, ši vieta buvo pasiūlyta kitam, ir tik šiam atsisakius, 
ta garbė atiteko Skvireckui (47 metų). Artimieji jau seniai žinojo, 
kad jo neabejotini gabumai jam skyrė kitokį darbą — Švento Rašto 
vertimą. 

Kad tai milžiniškas užsimojimas, matyti iš to, kad lietuviai nuo 
pat krikšto iki XX amžiaus pradžios pilno Švento Rašto savo kal- 
boje neturėjo. Tokiam vertimui atlikti reikėjo ne tik gerai valdyti savo, 
tuomet dar visai nenusistovėjusią (mokslinę) kalbą, o dar puikiai 
mokėti lotynų, graikų ir hebrajų kalbas. Bet nežiūrint šių sunkumų, 
Skvireckas (27 metų) 1900 m. tapęs Švento Rašto profesorium Žemai 
čių Kunigų Seminarijoje Kaune, ėmėsi šio darbo ir varė jį be atvangos, 
nežiūrint karų, revoliucijų, evakuacijų bei ištrėmimo, per 58 metus. 
Šis vertimas buvo vienintelis tikras jo rūpestis gulant ir keliart. Jį 
pradėjo caristinėje Rusijoje, jį tęsė nepriklausomoje Lietuvoje, jį baigė 
Austrijoje. Retas pasišventimo, ištesėjimo, atklaklumo pavyzdys. 

Bet tai, ką laimėjo šis monumentalus darbas, nustojo kiti jo 
darbai. Tuo gal mažiau galėjo skųstis Kauno kurija, bet juo labiau 
pasigedo vado visuomenė. Skvireckas visuomenės nemėgo, nes ji tik 
kesinosi į jo brangų laiką, kurį išimtinai paskyrė didžiai savo misijai. 
Bet to nepaisant, jis nesiryžo pasitraukti iš kurialinio darbo. Gal 
iš sąžiningumo? O gal iš ambicijos, kuri ir jam nebuvo svetima ? 
Galimas daiktas, kad jis nebuvo užmiršęs anų dviejų « užgavimų », 
kuriuos nūnai siekė išlyginti tvirtu išsilaikymu savo vietoje. 


Ko Skvireckui trūko, to su kaupu turėjo Paltarokas. Šis 
gimė, beveik simbolis, 1875 m., t. y. tais pačiais, kuriais mirė Valan- 
čius. Jis tą mielai primindavo savo svečiams, nes iš to supuolimo jis sau 
padarė įsipareigojimą. Ir tikrai, ar jis netapo «+ XX-to šimtmečio 
Valančium y ? 

Jis anksti susekė palaimingas iš Vakarų ateinančias sroves, ypa- 
tingai socialines. Dėl to ir greitai susižavėjo vysk. W. E. Ketteleriu 
(1818-1877), kuris vokiečiuose grūmėsi už teisingesnę socialinę tvarką, 
nebijodamas tam tikslui išeiti net prieš « geležinį kanclerį » Bismarką. 
Dar klierikas būdamas, Paltarokas suprato sekuliarinę Leono XIII 

enciklikų reikšmę. Ypatingai giliai į galvą jam įstvigo 1891 m. 
išleistas raštas Rerum novarum, kuriuo katalikai gavo tvirtą ginklą 
prieš Markso ir Engelso Komunistinį Manifestą. Tai buvo gilūs 
išgyvenimai, kurie jį apsprendė iki grabo lentos. To pasėkoje jis, 
profesoriaudamas Kauno Seminarijoje, skelbė krikščioniškos demo- 
kratijos mokslą, kuriuo persunkti ir visi jo pamokslai, vadovėliai, 
pamokos, prakalbos, jo studijos ir straipsniai. Rezultatą šio dau- 
giausia receptyvinio darbo Paltarokas (39 metų) suvedė į Socialinį 
klausimą, į veikalą, kurį be abejo pats Valančius būtų rašęs, jei 
būtų sulaukęs Leono XIII. 

Negana žodžiu bei raštu platinti idėjas, reikia jas organizacijų 
bei mokyklų pagalba ir įkūnyti. Tą padarė taip sėkmingai, kad Kare- 
vičius, dideliai patenkintas tokia veikla, 1921 m. šį valančišką apaš- 
talą (46 metų) paskyrė visos vyskupijos socialinės darbuotės vedėju. 
Paltarokas jau tuomet tiek dvasia, tiek kūnu buvo įspūdinga, magiška 
asmenybė, tikras ganytojas, kuriam dar trūko tik vyskupijos. 


Kaip kiekviena karta, taip ir ši stengėsi « pratęsti save», t. y. 
užsitikrinti ateitį, formuodama pagal savo modelį ir sekančią genera- 
ciją. Tam tikslui būrelis kunigų, jų tarpe J. Žilius (37 metų) ir A. 
Kaupas (37 metų), dar 1900 m. J. A. Valstybėse buvo įsteigęs Moti- 
nėlės draugiją, kurios uždavinys (tarp kitko) buvo «gaivinti tautos su- 
pratimą per mokslą » ir «remti medžiagiškai besimokančią jaunvo- 
menę». Pažymėtina, kad dar iš steigėjų kartos tąja parama galėjo 
naudotis kunigai: Matulaitis, Gustaitis iv Totoratis, visi trys sūdu- 
viečiai, ir Pečkauskaitė, o iš kitos kartos: Dovydaitis (Maskvoje) 
ir Šalkauskis su Mykolaičiu-Putinu (Friburge). Nebuvo aplenkti nė 
menininkai, nes muzikas St. Šimkus ir tapytojas A. Varnas buvo 
Motinėlės remiami. 

Šios amerikietiškos Motinėlės modeliu ir vardu 1907 m. toks pat 
fondas kunigų Dambrausko-Jakšto (46 metų), Olšauskio (40 metų) ir 
Šaulio (35 metų) buvo įkurtas ir Lietuvoje, kur sekretoriaus pareigas 
ėjo Paltarokas (32 metų). Būdinga, kad vėliau Jakštas (54 metų) 
Šalkauskiui (29 metų) išrūpino stipendiją iš užjūrio, nors jo matema- 
tiškai griežtas mąstymas nesižavėjo jauno prašytojo solovjoviškais 
polėkiais. Tai parodo, kad perėjimas į antrą kartą vyko neįprastai 
taikingai. 

Neatsiliko nei privatūs šelpėjai. Antai, tas pats Jakštas į mokslus 
leido apie dešimtį savo giminių, kurių vieną į Rusiją ištremtasis 
(30 metų), atsikvietė pas save net į Ustiužną. O Pečkauskaitė pati 
gyvendama (pas kun. Bukantą) po svetima pastoge, šelpė, kaip jau 
matėme, jaunikaitį, kuris turėjo tapti « antros kartos Vincu Stoniu », 

Pirmoji karta, išpildžiusi savo pareigą antrosios atžvilgiu, jos 
laukė šviesia viltimi. 


ANTROJI KARTA 


POSŪKIS Į VAKARUS 


Nuo VoRONEŽO SĄJŪDŽIO (1917) IKI «< NAUJOSIOS ROMUVOS» ĮSTEIGIMO 
(1931) 


Laisvę atkovojus ir valstybę atkūrus, dabar svarbu visą naują 
buitį pripildyti intensyviai pulsuojančiu gyvenimu. Krikščioniška 
visuomenė, krikščioniška valstybė su krikščioniška kultūra — štai 
vyriausias šios generacijos tikslas. Vadinasi, apsigynus bei atsiplėšus 
nuo Rytų, nūnai svarbu dvasine krikščioniškų Vakarų pagalba saviš- 
kai įsikurti ir naujoje pastogėje kūrybiškai užsimoti. 

Kadangi naujoji karta pačioje pradžioje paprastai dar nėra pa- 
kankamai susicementavusi, ji dar mielai naudojasi, — kad ir nemato- 
mai, — tėvų pagalba, ypatingai jei abi generacijas riša panaši 
ideologija. Dėl to jaunieji ir šįkart remiasi savo Jakštais, Tumais, 
Maironiais, Matulaičiais, Būčiais, Paltarokais, Pečkauskaitėmis ir 
dar kitais, nuo kurių su laiku betgi atsitolina. Bet kadangi bendra 
kova už nepriklausomybę abi kartas buvo suplakusi į vieną vienetą, 
šis procesas vyko tik lėtai. 

Kiek Motinėlės ir giminingų fondų pastangos buvo sėkmingos, 
liudija naujos kartos elitinio branduolio padidėjimas iki daugiau 50 
asmenų. Reikšminga, kad jų tarpe užtinkame apie 30 pasauliečių, 
nūnai tapusių dvasiškiams tikrais partneriais. Ši matematiška pusiau- 
svyra leido pilniau apimti gyvenimą. Prie to žymiai prisidėjo ir 
moterys, nes Pečkauskaitės (ir prel. Januševičiaus bei kitų) sėkla buvo 
prigijusi. 


Moterų įtaka į savo generaciją dažniausia yra tyli, bet patvari, 
ir dėl to sėkminga, ypatingai ta, kuri plaukia iš vienuolynų. Tai 
žinodamas, Matulaitis (47 metų), savo dar 1912 m. Friburge pradėtą, 
bet pirmo pasaulinio karo sutrukdytą darbą, po šešerių metų tęsė 
Lietuvoje, kur vysk. A. Karosas 1918 m. spalio 15 d. patvirtino jo 
įkurtą Nekaltai Pradėtosios Švenčiausios Mergelės Marijos Seserų 
Kongregaciją, kurios narės trumpai buvo vadinamos Vargdienių 
Seserimis. Jos buvo tikras tos kongregacijos kūrėjo atvaizdas, nes 
nebuvo individualistinės užsidarėlės, bet artimo meilės paskatintos 
« praktiškos Mortos », kurių svarbiausia maldaknygė buvo naudingi, 
išganingi darbai. Žemės ūkio ir kitos mokyklos, vaikų darželiai, 

studijų namai, bendrabučiai, rūpinimasis labdarybe, menu ir net 
technika charakterizuoja tų seserų plačiašakę darbuotę. Ypač uoliai jos 
pasidarbavo spaudos srityje, kur jaučiamai padėjo įsigalėti « penktajai 
pasaulio galybei ». Tam tikslui jos iš Vokietijos atsigabeno moderniš- 
kas mašinas, kuriomis apie 1937 metus spausdino 20.000 egzemplio- 
rių mėnesinio žurnalo Moteris, 15.000 tiražu O. Labanauskaitės 
redaguojamo pavasarininkių organo Liepsnos ir 3.000 egzempliorių 
Dovydaičio įkurto ateitininkėms žurnalo Naujoji Vaidilutė. Varg- 
dienių seselės tikrai atitiko savo pašaukimą. 


Tame darbe Matulaičio Seselės 1920 metais susilaukė pa- 
ramos iš Kazimieriečių. Tai buvo 1902-1905 m. Ingenbohle 
pas Šveicarijos Kryžietes išauklėtos seselės, kurios kunigams A. 
Milukui ir A. Staniukynui globojant, nuo 1905 m. darbavosi Ameri- 
koje ir dabar, motinos Kazimieros Kaupaitės (40 metų) vadovaujamos, 
įleido šaknis ir nepriklausomoje Lietuvoje. Tai, berods, pirmas kartas, 
kad stipri mūsų kolonija Jungtinėse Amerikos Valstybėse, — duktė 
svetur (bet dar nesvetima), kultūros srityje atsidėkojo motinai. Pa- 
kvietė jas vysk. Pr. Karevičius (57), kuris pavesdamas joms Pažaislio 
vienuolyno rūmus, davė centrą, iš kurio mūsų Kazimierietės išvystė 
plačią veiklą. Bene svarbiausias jų rūpestis buvo išauklėjimas naujos 
mergaičių kartos. Šiuo atžvilgiu jų Kaune Saulės rūmuose laikoma 
gimnazija buvo tikra pažiba, nes ji atitraukė savo mokinės nuo egois- 
tinių palinkimų, ir jose sustiprino visuomeninį idealizmą bei socia- 
linį įsipareigojimą. 


Būdinga (ir visai suprantama), kad anuose audringuose laikuose 
moterys mielai naudojosi vyrų parama: antai, Kubilinskaitė (28 
metų) kan. Januševičiaus (43 metų), kuris buvo berods tikras, bet 
slaptas pirmojo Lietuvos Moterų suvažiavimo (1907) organizatorius ; 
kun. Krupavičiaus (35 metų) pagalba naudojosi Galdikienė (29 metų) 
bei Gvildienė (33 metų). Dėl to vienas stebėtojas humoristiškai išsireiš- 
kė: katalikės tuomet dainavo savo pasižymėjusių vyrų balsais. 

Šis linksmas žodis negali būti taikomas Dr. Bakšytei- 
Karvelienei, kuri įgimtu jai savarankiškumu pasuko labiau 
lytinės emancipacijos kryptimi. (Gal dėl to Lietuvių Enciklopedija 
ją mini po mergautinė jos pavarde). Įsitikinusi, kad moteris nėra 
kokia prastesnė vyro kopija, o lygiateisė jo partnerė, — iš ko ji 
padarė beveik feministines išvadas, — ji įnešė realistiškesnių tonų 
į romantiškesnę Pečkauskaitės melodiją, nors reikia ir šioje vietoje 
pabrėžti, kad ir ši, likusi neištekėjusi, turėjo savotiškų rezervų vyro 
atžvilgiu. Bakšytė turėjo kovingą brolį kunigą Juozą (1884-1925), 

kurį per pirmą karą vokiečiai buvo kalinę Vilniuje ir kurį, atrodo 
lenkai, dėl jo ryšių su mūsų veikėjais sostinėje, iš pasalų nušovė 
(40 metų). Panašiu pasiryžimu pasižymėjo ir jo sesuo Veronika. 
Ši baigusi lietuvių gimnaziją Voroneže, studijavo pedagogiką ir 
gretimus mokslus Miūnsterio, Mūncheno ir Karaliaučiaus universite- 
tuose, kur stipriai buvo paveikta Vakarų feministinio sąjūdžio. Po to 
ji 1927 m. (29 metų) pionieriška dvasia įsijungė į Lietuvių Katalikių 
Moterų Draugijos veiklą. Jos iniciatyva buvo įkuria eilė sekcijų : 
Mergaičių Globos, Motinos ir Vaiko, Ūkininkių ir kitos, kuriomis ji 
Vakarų modeliu siekė išauklėti savo vertę žinančią ir nuo vyro mažiau 
priklausomą lietuvę. Visą šią darbuotę turėjo apvainikuoti jos išpla- 
nuota Katalikių Socialinė Mokykla. Ši prieš pat antrąjį pasaulinį karą 
buvo atidaryta Vilniuje, kur, dr. Onai Norušytei (34 metų) vado- 
vaujant iv Vargdienių Seselėms padedant, darbas viltingai užsimezgė. 

Kadangi daugelis dar patriarchališkai nusiteikusių vyvų Karve- 
lienės — iš dalies suiražetiškai nuspalvintuose — užsimojimuose 
įžiūrėjo modernistišką pasikėsinimą į tradicines savo teises, kurias 
bandydavo apginti tam tikromis citatomis iš Šv. Pauliaus laiškų, tai 
užsimezgė savotiška, tiesa, gana nuosaiki «lyčių kova ». Pati L. K. 
Moterų Draugija, Galdikienės, Gvildienės, Ladygienės ir kitų vedama, 
stengėsi pamažu atsitolinti nuo blankstančių tradicijų, kas joms 
seimuose įstatymų keliu bent iš dalies pavyko. 


Ir antroji karta susidėjo iš dviejų pusgeneracijų. Vyresnieji 
yra gimę tarp 1880 ir 1890 metų, o jaunesnieji sekančiame dešimtme- 
tyje. Visai tad natūralu, kad anieji visuomenėje ir anksčiau pasirodė 

— Kubilinskaitė, J. Vailokaitis, Kuraitis, Reinys, Krupavičius, 
Dovydaitis, Gvildienė, Draugelis, Bistras, Galdikienė ir kiti, kuriems 
kiek vėliau į pagalbą pasiskubino tos generacijos juniorai — Pakštas, 
Putinas, Karvelis, Bakšytė-Karvelienė, D. Jasaitis, Leimonas ir 
jų amžininkai. 

Šios laiko atžvilgiu skirtingos pusgeneracijos turėjo ir kiek skir- 
tingus uždavinius. Pirmai teko pastatyti namus, t. y. atstatyti 
valstybę, aptvarkyti visuomeninį gyvenimą, nustatyti socialinius 
santykius pagal seną išmintį primum vivere. Antroji jau galėjo pa- 
sišvęsti kitai medalio pusei — deinde philosophari, vadinasi, galėjo 
daugiau rūpintis kultūra platesne šio žodžio prasme. Uždavinių eilė 
logiška, nuosekli. Tų uždavinių realizatoriai yra Krupavičius ir 
Šalkauskis, anas pasireiškęs pirmame, šitas — antrame puslaikyje. 


Bet pirmiausia ir lygiagrečiai reikėjo visą epochą pripildyti 
tokia dvasia, kuri galėtų tapti visų šių užsimojimų siela. Ir šiam 

uždaviniui ši karta turėjo savo vadovą bei variklį — Dovydaitį. 
Šis vėl savo sumanymams įkūnyti turėjo savo pagelbininkus — 
ateitininkus, o šie vėl kaime turėjo savo padėjėjus — pavasarinin- 
kus. « Galvoju, — taip pasisakė Yla, — kad krikščioniškos kultūros 
posūkiui galėjo turėti jo 1911 m. pirmame Atetiies numeryje išspaus- 
dintas straipsnis Trys pamatiniai klausimai. Šis taiklus piūvis per 
teologiją, filosofiją ir gamtos mokslus, atsirėmus į Vakarų mokslinius 
laimėjimus, atpalaidavo nemažą dalį šviesuolių nuo 50 metų atsili- 
kusio rytietiško, mokslinio galvojimo. Tuo Lietuva buvo pastatyta 
vakarinės kultūvos pažaugos bėgiu. Tai buvo ne tik Magna Charia 
ateitininkams, bet ir visiems Lietuvos inteligentams, taip pat iT 
kunigams » 78, 

Nepasitenkindamas tokia žodine deklaracija, Dovydaitis pats 
ėmė ją vykdyti jaunųjų pagalba. Kad jie pilnai įsisąmonintų, jis 
pristeigė tiek žurnalų, kad tuo net tarptautinėje publicistikoje tapo 
tikra retenybe — 7a74 avis. 

Faktas, kad jis savo leidinius daugiausia pripildydavo vertimais 
iš svetimų, pirmoje eilėje vokiškų šaltinių, paliudija, kad ir antroji 
karta mėgo pasiturtinti Vakaruose, kurių atkrikščionintu mokslu 
ji taip susižavėjo, kad net identifikavosi su juo. Neveltui tad Dovydai- 
tis įstojo į vokiečių katalikų mokslo draugiją Gėyres-Gesellschafi. 
Jis net norėjo nuvykti į vieną jos Studijų Savaičių. Bet klaidžiame Ber- 
lyne nebesusigaudęs, grįžo namon. Nors jis savo versmių tiesio- 
giniai taip ir nematė, jis ir toliau prisunkė jų idėjomis savo kempinę, 
kuria dar uoliau trynė nukrikščionintą mokslą nuo Lietuvos lentų. 

Užsimodamas enciklopediniu mastu, Dovydaitis ne visur pajėgė 
kasti giliai, dėl ko ir jį iš dalies ištiko Jakšto likimas. « Jis, — anot 
Ylos, — operavo plačia ir dažniausia ne sava medžiaga ; kirto iš jos 
gabalus ir ritino tiesiai į spaustuvės volus »!9. Vienok nepaisant 
savo pavojingo platumo, jis daugelį mūsų jaunųjų, pirmas trečios 
generacijos kregždes, taip gausiai aprūpino moksline medžiaga, kad 
jiems lengva buvo orientuotis. Jie nebepaklys Berlyne. Be to, jis 
paskaitomis bei rašiniais, kurių tarpe vyravo vertimai ir santraukos, to 
mokslo davinius nešė ir į gimnazijas, net į kaimą, tuo raštu ir žodžiu 
tęsdamas 1915 m. mirusio Balvočiaus ir dar ankstyvesnių švietėjų 
darbą. 

Trankymasis po provinciją — po gimnazijas bei parapijų sales 
(ar zakristijas) ir « pamokslavimas » šventoriuose kitai « knygų pelei » 


18 Asmeniškas pranešimas autoriui. 


5 Sr. YLa, Lietuvių Katalikų Mokslo Akademija. Bendras žvilgsnis į praeitą 
kelią, žr. L.K.M. Akademijos Suvažiavimo Darbai, V (1964), 24 psl. 

būtų buvęs tikras vargas. Bet ne jam, nes tai laikė būtinu apašta- 
lavimu liaudies tarpe, iš kurios buvo kilęs, — tėvas teturėjo šešis 
hektarus žemės, — ir nuo kurios jis ir profesoriaus katedroje nesi- 
skyrė. Dėl to ir liko, — kaip jis pats save vadino, — «sakuotnu- 
gariu». Kaip toks jis ir naudojosi tarp miškų užaugusių kaimiečių 
žodynu, elgėsi ir miestiečių draugijoje kaip jie, kas kartais keistai 
kontrastavo su tauriu jo būdu. Jis niekad nesvyravo, dėl to nei 
režimo padiktuotas kalinimas (46 metų), nei (laikinas) atleidimas iš 
universiteto (50 metų) negalėjo išgundyti jo iš pasirinkto kelio, 
kuriuo jis bandė moksle prasiveržti prie tiesos, o visuomenėje prie 
teisybės. 


M. KRUPAVIČIAUS PUSLAIKIS (1917-1926) 


Pirmasis šios kartos dešimtmečiui (1917-1926) charakterį davė 
Mykolas Krupavičius. Pasižymėjęs dar Lietuvoje interven- 
cijomis skriaudžiamųjų naudai, pirmą žymią progą pritaikyti savo 
neeilinius visuomeninius gabumus jis (32 metų) gavo 1917 m. Voro- 
neže, kur evakuotų lietuvių gimnazistų tarpe ėjo kapeliono pareigas. 
Caristinės Rusijos sugriuvimas visiems laisve užsidegusiems teikė 
tikrą viltį. Reikėjo tik vado, kuris šiam užsidegusiam jaunimui 
rodytų kelią ir lavintų jį politiškai. Tokiu švyturiu jam, ypačiai 
ateitininkams, buvo Krupavičius. Šie, auklėjami tokio sugestyvaus 
dvasininko, savyje apjungiančio kunigėlio žavumą, ir liaudies tribūno 
hipnotiškumą, išsivystė į elitą , kuris neužilgo sprendžiamai prisidės 
prie Lietuvos atstatymo. « Mėgiamiausia kun. Krupavičiaus tema buvo 
nepriklausomos TLietuvos žavinga ir patraukli vizija» — pažymi 
Bernardas Žukauskas savo atsiminimuose ?0, Jis « buvo tas akstinas, 
kuris neleido mums rankų nuleisti ir sutinkamų kliūčių nusigąsti » 21, 

Jo reikšmę dar padidino ta aplinkybė, kad jis galėjo pasitikėti 
tuo savo kadru, susikristalizavusiu iš 400 Voroneže susispietusių 
ateitininkų. «Ir tada kai nustojome savo tarpe Krupavičiaus, nenu- 
siminėm ir darbą toliau tęsėme, nors aplinkui bolševikų buvo lieja- 
mas kraujas »22, Tų jaunų, entuziastiškų sekėjų sąrašas yra svarus, 
nes jame, pavyzdžiui, figūruoja E. Draugelis (29 metų), Bistras 
(27), V. Endziulaitis (24), Gruodis (21 metų, vėliau jėzuitas), Turaus- 
kas (21), Karvelis (20), B. Žukauskas (20), D. Jasaitis (19), Matulio- 
nis (19), Pakuckas (19), Malėnas (17 metų). « Mergaitės neapsileido 
vyrams, — dar priduria Žukauskas. — Kai kurios jų parodė pasi- 


*? B. Žukauskas, Pirmojo pasaulinio karo tremtyje, Chicaga 1961, 163 psl. 
21 Ten pat, 133 psl. 
22 Ten pat. 

"gėrėtinos drąsos »?3. Iš jų itin išsiskyrė Vera Bakšytė (20 metą, 
veliau Karvelienė). Būdinga jai, kad ji pasipriešindavo kai kada po 
paskaitų ruošiamiems, Krupavičiaus toleruojamiems, šokiams. Šalia 
jos prasikišo ir Vincė Jonuškaitė (15 metų, dainininkė). Visų senio- 
ras buvo sumanusis teisininkas Tumėnas (37 metų), kuris tačiau 
dėl iškalbos stokos viešai mažiau galėjo pasireikšti, 

Šitaip išsiauklėtą visuomeninės akcijos štabą Krupavičius vė- 
liau dar papildė kitų kolonijų jėgomis iš Petrapilio, Maskvos, Minsko, 
Tambovo, net iš Kaukazo ir Sibiro: «Jaunos sielos, karštos šir- 
dys ... [Tas jaunimas] ėjo tėvynės laisvinimo keliu nieko nepaisy- 
damas »*4, Žukauskas neperdėjo. 

Šitokio kadro remiamas, Krupavičius vėliau tėvynėje drąsiai ga- 
lėjo atsistoti priešakyje krikščionių demokratų, kurių dvasios tėvas 
buvo Leonas XIII, nes jo socialinės enciklikos spaudos draudimo 
laikais slaptai apkeliavo seminarijas bei eilę klebonijų. Šis popie- 
žius budresniems katalikams tiek buvo brangus, kad jie 1892 m. 
atsisakė toliau bendradarbiauti Varpe, Kudirkai jame užpuolus anas 
enciklikas. Iš šiųjų Būčys (32 metų), Jakštas (44 metų) ir Maironis 
(42 metų) 1904 m. buvo sustatę lietuviams reikalingą socialinę pro- 
gramą, kurią Krupavičius, 1918 m. sugrįžęs į Vilnių (32 metų), galu- 
tinai paruošė politinės akcijos reikalams. Valstybės konstitucija su 
žėmės reforma yra tik žymesni iš tų įstatymų, kurių krikšto tėvas 
yra anas popiežius. Norėdami dar labiau įpilietinti jo idėjas Lietuvoje, 
krikščionys demokratai 1922 m. Kaune įkūrė « Leono XIII Fondą». 
Šis tarp kitko įsigijo namus su spaustuve ir nuo 1923 iki 1936 metų 
leido dienraštį Rytą, kuris 1927 m. turėjo per 8.000 ėmėjų. 

1926 m. perversmas ūmai nutraukė viešą Krupavičiaus veiklą 
politikoje. Šis nutildymas iš nedemokratiško režimo pusės buvo 
tikras smūgis katalikų visuomeninei akcijai, kuri buvo paremta 
pažangesne socialine samprata ir gilesne kultūrinė mintimi. Tas 
smūgis kartu buvo taikomas ir bendram krikščioniškos demokratijos 
sąjūdžiui Zuropoje, nes Krupavičius nebuvo koks vienišas partizanas, 
o tikras brolis italui Don Sturzo, prancūzui Marc Sangnier, vokie- 
čiui (Kolno miesto burmistrui) Adenauer, Austrijos prelatui ir mi- 
nisteriui Seipel. 

Šis nutildymas buvo nuostolis ir Krupavičiui pačiam, nes jis 
buvo kaip tik pasiekęs tuos 40-sius metus, kurie, kaip jau girdėjo- 
me, yra patys brandžiausi žmogaus gyvenime. Žinoma, jo išauklėtos 
jėgos neišsisklaidė, tik ieškojo naujų pasireiškimo galimybių. Žymi 





23 Ten pat, 61 psl. 
24 Ten pat, 6 psl. 

jų dalis jas rado siauresnėje kultūros plotmėje, kur jas išskėstomis 
rankomis priėmė kitas vadas — Šalkauskis. Bet apie tai kalbėsim 
kiek vėliau. 


Vienas paskučiausių krikščionių demokratų laimėjimų buvo Lie- 
tuvos Bažnytinės Provincijos sudarymas. Arkivysk. Matulai- 
čiui (55 metų), Apaštališkajam vizitatoriui uoliai rūpinantis, vysk. 
Skvireckas (53 metų) paruošė atitinkamą projektą, pagal kurį Pijus 
XI 1926 m. balandžio 4 d. savo bule Lituanorum gente tą provinciją, 
ir įkūrė. Šituo istoriniu aktu Lietuvos katalikai buvo suvesti į vieną 
bažnytinę šeimą, kas moraliai sustiprino tautą ir tikintiesiems ati- 
dengė naujų kultūrinių horizontų. Juose sužibėjo lietuviškieji idealai, 
dėl kurių ilgai buvo kovota, nes niekad Lietuvos Bažnyčia nebuvo 
tokia lietuviška in capite et membris kaip dabar. 

Bet daugelis kunigų ir pasauliečių, ypatingai jaunesnieji, kuriems 
sąžinė itin liepė sentire cum Heclesia, paabejojo ar episkopatas, kurio 
vidutiniškas amžius siekė beveik 60 metų, bus pakankamai judrus 
toms naujoms pareigoms. Ypatingai paabejota, ar pirmasis Kauno 
arkivyskupas Skvireckas tiks sunkiam savo uždaviniui būti siela ir 
organizatorium šio naujo bažnytinio organizmo. Jis pats nesitikėjo 
būti paskirtas į tą reikšmingą vietą, o manė būsiąs Panevėžio ganytoju. 
Dėl to ten ir buvo nuvykęs apžiūrėti įsikūrimo galimybės ; ir koks 
buvo jo nusistebėjimas, gavus paskyrimą į metropolito sostą! Vati- 
kanas, matomai, nenorėjo jo, jau du kartu apsivylusio, trečia syk 
apvilti iškėlimu iš Kauno, kur jis jau nuo 1919 m. (46 metų) ėjo 
vyskupo pagelbininko pareigas. 

Kad vadovaujančių katalikų būkštavimai nebuvo be pagrindo, 
matyti iš tos keblios padėties, į kurią pateko visa eilė mūsų bažnyti- 
nių reikalų pirmiau kairiųjų, o paskui tautininkų valdymo laikais. 
Nors metropolitas iš savo kabineto, kur tuomet rašė komentarus 
Evangelijoms bei Apaštalų Darbams ir atidžiai, ir ne be širdgėlos 
sekė nepageidaujama kryptimi besivystančius reikalus, jis betgi 
nepajėgė raidos pakreipti tinkamesne vaga, nes nebuvo akcijos, 0 
reakcijos, — ir tai silpnos, — žmogus. 

Dar jaunam klierikui Vaitkui (22 metų), su sveikinimais atsilankiu- 
siam pas savo profesorių (32 metų) Kauno kunigų seminarijoje, 
atrodė, kad jis buvo kiek susivaržęs. « Aišku, jog jis neką teturi mums 
pasakyti, nes pratęs daugiausia savip gilintis ir su knygomis kal- 
bėtis»*3. Ir per paskaitas jis toks : « Stengias į mus nežiūrėti, o jei 


25 M. VaITKUS, Mistiniame Sode, Putnam, Conn., 1957, 57 psl. 

pažiūri, tai taip nedrąsiai. Kalba stiprokai varžydamasis ir nervin- 
damasis. Rods, nėra man tekę iš jo nugirsti kokį juoką. Net šypso- 
davosi retai»?9. Nenuostabu, kad ir trečios kartos atstovas Yla 
panašiai atsiliepė : « Jis užsidarė, kaip kalinys, ir 40 metų pašventė 
Šv. Rašto vertimui. Dėl žodžio linkęs užsimušti, kol jį suras » 77. 

Tokį pasyvumą kuone viskam, kas tiesioginiai nelietė didžio jo 
užsimojimo, pastebėjo ne tik arčiau Kauno Kurijos stovėję mūsų 
veikėjai, bet ir mokslininkai, kadangi metropolitui mažai tesisekė 
ginti Teologijos-Filosofijos fakultetą nuo apgraužimo iš režimo pusės, 
nors ta mokslo įstaiga, kurios kanclerio pareigas jis ėjo, buvo kon- 
kordatu su Šventuoju Sostu garantuojama. 


Tuo susirūpinę, mūsų vadai pagalbos ieškojo provincijoje, pirmoje 
vietoje pas Panevėžio ganytoją Paltavroką, kuris savo dvasia 
buvo artimas jų širdžiai. Tad šis, anot Vaitkaus, « vyskupas akingas 
ir dantingas (ir liežuvingas !) ... tas geraširdis griežtasis valdovas »?8 
tapo tikruoju antros generacijos metropolitu. Oharakteringas šiuo 
atžvilgiu yra šis Ylos (22 metų) pasakojimas : « Paltarokas (55 metų) 
buvo kietas ir griežtas vyras. Jo visi [kunigų seminarijoje] bijojo, bet 
mylėjo ir gerbė. Įsteigus bažnytinę provinciją, aš labiau norėjau 
pakliūti į jo vyskupystę. Tačiau nepavyko ; teko pasilikti Kauno 
arkivyskupijoje » *. 


ST. ŠALKAUSKIO PUSLAIKIS (1927-1936) 

Su šviesia viltimi į Panevėžį žiūrėjo ir Šalkauskis. Dėl 
to jis 1937 m. ir buvo prašęs tenykščio ganytojo (53 metų) laiminti 
savo (41 metų) moterystę su Julija Paltarokaite (23 metų), vyskupo 
giminaite. Pasinaudodamas «savo ganytojo» parama, mūsų filosofas, 
tuomet ir vyriausias ateitininkų vadas, drąsiau žengė į tą dešimtmetį 
(1927-1936), kurį paženkliname jo vardu. 

Mūsų mintytojui kraštas nebuvo tik vieta, kur gimsta, pluša ir 
miršta vienodai kalbą žmonės, šis jam pirmiausia buvo teritorinė 
atrama tautai, kuriai skirtas tam tikras, tik jai nužiūrėtas uždavinys. 
Plačiai išsimokslinęs tiek solovjoviškuose Rytuose, tiek neotomisti- 
niuose Vakaruose, jis lietuvių paskirtį sur les confins de deux mondes 


2 Ten pat, 136 psl. 

2? ST. Yna, Lietuvių Katalikų Mokslo Akademija. Bendras žvilgsnis į praeitą 
kelią, žr. L.K.M. Akademijos Suvažiavimo Darbai, V (1964), 23 psl. 

2 M. VaiTKUS, Mistiniame Sode, Putnam, Conn., 1957, 37 psl. 

* Pig. M. KRupavičius, Vysk. Kazimieras Paltarokas, žr. Tėvynės Sargas, 1958 
m. 1 nr., 6 psl. 

suprato taip, kad jo tauta krikščioniška dvasia turėtų sujungti 
dviejų pasaulių dvasines vertybes lietuviškai apreikštoje kultūroje. 
Tokia istoriosofiška koncepcija jis savo tautiečiams atidengė pašau- 
kimą suvesti į vienumą Rytų ir Vakarų civilizacijas. Tuo mūsų 
filosofas perkėlė į dvasinę plotmę, ką senos Lietuvos valdovai siekė 
politiškai. Gal Šalkauskis tam tikra prasme yra sudvasintas 
Vytautas ? 

Pats žengdamas nurodytu keliu, jis vis naujais veikalais ir straips- 
niais atskleidė įvairius to paskyrimo aspektus, tuo viename asmenyje 
sujungdamas filosofą su pedagogu. Pastarasis rėmėsi ne tik Willmannu 
su Devaud, bet ir Pečkauskaitės dar anksčiau taip vertinamu Fūrste- 
riu, jų davinius panaudodamas savo bet kokių kraštutinumų ven- 
giančioms sintezėms. 

Gerai žinodamas, kad jis, fiziškai toks silpnutis ir liguistas, yra 
reikalingas bendradarbių, Šalkauskis (29-35 metų) dar Friburge 
studijuodamas (1915-1920), ieškojo dvasios prietelių. Gyvendamas. 
kurį laiką viename bute su Pakštu (26 metų), iš jo sužinojo apie JAV 
lietuvių tarpe išdygusį elitinį Romuviečių sąjūdį. Kadangi šis, jo 
manymu, būtų tikęs jo planams, jis buvo linkęs jį perkelti ir į Lie- 
tuvą. Tam tikslui Šalkauskis (35 metų), sugrįžęs į tėvynę, 1921- 
1922 m. ėmė leisti tautinės kultūros ir pilnutinio gyvenimo laikraštį 
Romuva, kuris turėjo išdirbti ideologiją bei nustatyti veikimo gaires. 
Kartu jis įkūrė ir tam tikrą draugiją, kurios pirmininkas buvo jis, o 
vicepirmininkas — šios studijos autorius. Vienok Romuvos išėjo tik 
du numeriai, nes Jakštas (62 metų) sugrįžusį iš Šveicarijos redaktorių 
(36 metų) įtikino, kad mažame mūsų krašte šalia Dovydaičio ir 
kitų ateitininkų vargu ar bus vietos Šalkauskio ir Pakšto romuvie- 
čiams. «+ Mes nieko nerandame, — pasisakė jis Draugijos 7-8 nr. — 
kas iš romuviečių pradmenų netiktų ateitininkams, lygiai kaip ir 
ateitininkų įstatuose neužtinkame nieko, kas priešintųsi romuvie- 
čių pradmenims. Visa Romuvos viltis negali kitur glūdėti kaip tik 
ateitininkuose 90. Šalkauskis, Jakšto įtikintas, pasidarė «70mu- 
vietišku ateitininku ». 

Kad jam geriau sektųsi įnešti savo (ir Pakšto) romuvietiškumą į 
ateitininkus, Šalkauskis (41 metų) 1927 m. kandidatavo Ateitininkų 
Federacijos vado rinkimuose ir, išrinktas, formaliai atsistojo atei- 
tininkų priešakyje, kurių švyturiu jis liko ir po trejų metų pasitrau- 
kęs iš vyriausio vado vietos. Jei anuomet kas būtų paklausęs : Kas 


3 Ar. DaMBRAUsSKaAS, Katalikų Internacionalas, žr. Draugija, 1921 m. 7-8 nr.,. 
161-173 psl.; ST. YLa, Dambrauskas-Jakštas, žr. Draugas, 1960.IV.30 d. 

yra krikščioniška kultūra ? tam būtume galėję atsakyti : Pasižiūrėkite 
į Šalkauskį. 

1930 m. jis (44 metų) ir Kuraitis (47 metų) pageidavo, kad jo įpė- 
diniu būtų Pakštas (37 metų), nes jam buvo svarbu tęsti romuvie- 
čių tradiciją ateitininkuose. Kita grupė, juokais vadinamieji «žemes- 
nieji rūmai», kan. Dogelio ir tam tikrų provincijos demokratų 
inspiruojami, siūlė Dovydaitį (44 metų), kuris surinko trečdalį balsų. 
Tai buvo daugiau negu eiliniai rinkimai, o cum grano salis — plebis- 
citas dėl klausimo: Ar ateitininkų judėjimas turėtų pasilikti kaime 
ar žengti į miestą ? 

Šalkauskis buvo užaugęs mieste miestelėniškos dvasios šeimoje, 
kurios galva buvo gydytojas ir kuris laikas Šiaulių miesto burmis- 
tras, o motina lenkiškos civilizacijos atstovė, gavusi savo kultūri- 
nius turtus per Varšuvą ir Vilnių iš Paryžiaus. Šį Stasio urbaniškumą, 
dar sustiprino jo studijos Maskvoje, jo tarnyba viename Samarkando 
banke ir pagaliau stipriai miestelėniška Šveicarija. Turėdamas tad 
savo biologines bei dvasines šaknis urbaniškoje aplinkoje, jis gvei- 
čiau už kitus suprato, kad Lietuva netrukus gali išaugti į «didesnį 
Friburgo kantoną». 

Pats pavyzdingai atstovaudamas tą naują lietuvio tipą, norėjo 
ir kitiems palengvinti kelią į neišvengiamą ir net pageidaujamą 
urbanizaciją, ir dėl to ateitininkų priešakyje norėjo matyti 
iš Amerikos grįžusį Pakštą (37 metų). Kitoje pusėje atsistojo 
nemažiau kilnus Dovydaitis (44 metų), kuris betgi savo dvasia niekad 
nebuvo išsikėlęs iš kaimo ir dėl to, — jo paties žodžiais, — nė 
manyte nemanė persikelti į « parfumuotą Staselio dvarą ». Tšrinkdami 
1930 m. Kauno miesto sode Pakštą, ateitininkų daugumas ,— propor- 
cijoje du prieš vieną, — pasisakė už tolimesnį savo judėjimo įpilie- 
tinimą mieste. Aišku, kad jie pasisakė už urbaniškumą, kurį džen- 
telmenišku dvasingumu atstovavo Šalkauskis. Tai nereiškė nei bėgimo 
iš kaimo, nei pasidavimo buržuaziškumui. 

Kas Krupavičiui buvo Voronežo gimnazistai, tai Šalkauskiui 
— Tietuvos Universiteto Teologijos-Filosofijos fakulteto studentai, 
Ši mokslo įstaiga, 1922 m. daugiausia pagal Būčio (50 metų) planus 
įkurta, veikiai tapo kūrybingiausiu katalikų mokslo židiniu, ypa- 
tingai jo Filosofijos skyrius, kuriame pasireiškė eilė 
Vakaruose išsilavinusių žinovų: friburgiečiai Šalkauskis (36 metų), 
Bistras (32), Pakštas (32), Mykolaitis-Putinas (31), Sennas (23 metų) 
ir louvainiečiai — Maliauskis (45), Kuraitis (39) su Reiniu (38 metų). 
Vidutiniškas amžius šios profesūros siekė 33 metų, kuo ji buvo pati 
jauniausia universitete. 

Kadangi ji beveik ištisai buvo išsimokslinusi Vakarų Europoje 

arba „Amerikoje, tai Vakarai jaunoje mūsų Aukštojoje Mokykloje 
niekur taip stipriai nepasireiškė kaip šiame, daugiausiai pasauliečių 
nuteiktame Filosofijos skyriuje. Dėl to labiausiai jame ir per jį įvyko 
epochinis posūkis, nes kaip tik čia studentija buvo išvesta iš gina- 
mųjų pozicijų ir, Vakarų pavyzdžiu, įpratinta kūrybiškai užsimoti. 
Čia mūsų akademinis jaunimas išlipo iš apkasų, kuriuose jis lig 
tol buvo gynęsis nuo Rytų. Čia buvo sutraukyti tie retežiai, kurie 
ligi tol žymią dalį mokslus einančių buvo prirakinę prie rytietiškų 
-izmų, su kuriais Dovydaitis (22-25 metų) savo laiku rungėsi Maskvoje 
ir dėl kurių Šalkauskis (22 metų), ne vien sveikatos dėliai, iš to paties 
universiteto buvo pasitraukęs. 

Šiame skyriuje, kuris buvo jauniausias Friburgo ir Louvaino 
brolis, teigiamai atsiliepęs į Leono XIII encikliką Aeierni Pairis 
(1879), įvyko krikščioniškas renesansas to jaunimo, kurį buvo paruo- 
šęs žurnalas Draugija su jo priedu Ateitis, Gustaičio ir Pečkauskaitės 
progimnazija Marijampolėje bei Voronežo gimnazija ir jos kape- 
lionas. Suprantamas tad Maceinos, šio skyriaus absolvenio, teigimas : 
« Darbo prasme laikyčiau tuomet reikšmingą šio skyriaus steigimą, 
kuris virto tikru krikščioniškos kultūros židiniu »3!. « Be to fakulteto, 
— papildomai dar atsiliepė kitas jį baigęs Simas Sužiedėlis, — nepri- 
klausomos Lietuvos veidas butų buvęs visai kitoks » 32. 

Atrodo, kad šio skyriaus paskirtis bei misija atsispindėjo net 
išorinėje jo auklėtinių laikysenoje, kurią Petronėlė Orintaitė, atei- 
tininkė, bet gretimo Humanitarinių Mokslų fakulteto studentė, atvaiz- 
davo šitaip : Filosotijos skyriaus studentija « buvo savotiškai vienoda, 
kompaktiškai disciplinuota — gal būt iš visų fakultetų labiausiai 
išsiskirianti, susicementavusi grupė. Rodos, ir paskaitose visi vie- 
nodai uoliai klausėsi. Iš paviršiaus jie atrodė beveik perdėtai mokslingi. 
Ir kalbėdamiesi, apsivaldydami, sąmoningai atsverdami pritinkamus 
žodžius » 33. 

Ši naujoji dvasia, kuri šiame mokslo židinyje inspiravo mūsų 
akademišką jaunimą, ateitininkams tarpininkaujant, pasiekė ir 
kaimą, kur pavasarininkai gaivinosi šiuo nauju, žinoma, liaudžiai 
pritaikytų žodžiu. Norėdama jam duoti tvirtą sakyklą, Pavasario 
sąjunga 1924 m. įsteigė Liaudies Universitetą, kuriam ji, vieneriems 
metams praslinkus, didžiojo tautos švietėjo garbei, davė Valančiaus 
vardą. Dėstytojais buvo ne tik Filosofijos skyriaus studentai ir 
šiaip ateitininkai, bet ir profesoriai, kurie mielai lankėsi provincijoje 


31 Asmeniškas pranešimas autoriui, 
32 Asmeniškas pranešimas autoriui. 
33 P. ORINTAITĖ, Ką laumės lėmė, Chicaga 1965, 36 psl. 

— Dovydaitis, Pakštas, Reinys, Sennas ir kiti, kaip Balvočiaus ir 
Pečkauskaitės pastangų tęesėjai. 

Paskaitų bei kursų lankytojus literatūra aprūpino kelios leidyklos, 
pirmoje eilėje Jakšto (46 metų) nuo 1906 iki pat mirties (1938) ir 
M. Vaitkaus (35-57 metų) 1918-1940 m. vadovaujama Šv. Kazimiero 
Draugija. Ši tada kasmet išleisdavo apie 20 knygų, brošiūrų bei 
vadovėlių, iš kurių visa galva prasikišo Skvirecko išverstasis Šven- 
tas Raštas. 


Galima suprasti, kad net giliame kaime jaučiamas Filosofijos 
skyriaus poveikis, buvo rakštis akyse daugiausiai iš Rytų įsiskver- 
busių srovių, taip pat liberalų ir nuo 1926 m. galo kraštą valdančių 
tautininkų. Pastarieji negalėdami kitaip sutrukdyti tą krikščionišką 
mokslo atnaujinimą tautos rėmuose, apkirpo šią mokslo įstaigą 
politikos žirklėmis. Ypač 1931 m. rugpiūčio 4 d. deklaruotas susiauri- 
nimas buvo toks skaudus, kad jis «reiškė beveik faktinį [Filosofijos 
skyriaus] panaikinimą »34, nes iš 20 jo dėstytojų tepalikti aštuoni. 
O 1937 m. režimui iš naujo pertvarkant universiteto statutą, tas 
skyrius patyrė naujų suvaržymų. Tuomet seimui įteiktame projekte 
šis iš viso « nebebuvo minimas, ir buvo numatyta atimti fakultetui 
teisę duoti studentams istorijos ir literatūros dalykų baigimo dip- 
lomus »35. Taigi ir šįkart nebuvo atsižvelgta į faktą, kad Filosofijos 
skyrius buvo dalis 1927 m. su Šventu Sostu sudaryto konkordato, 
po kuriuo (1927.TX.27) pasirašė ministeris pirmininkas Voldemaras 
(44 metų) ir kuris 1927.X.20 d. valstybės prezidento Smetonos (53 
metų) buvo ratifikuotas. Kadangi toks konkordatas yra tarptautinė 
sutartis, kurios vienašališku aktu negalima pakeisti, seimas, atsižvelg- 
damas į vyskupų memorandumą, «tada pripažino Filosofijos sky- 
riaus reikalingumą ir jį paliko toliau veikti » 3€, 

Ir šiaip tam mokslo židiniui šioje sunkioje fazėje netrūko prie- 
telių iš nekatalikų pusės, kurių vienas žymiausias buvo fizikas Vin- 
cas Čepinskis (1871-1940). Jis (23 metų), baigęs Petrapilio universi- 
tetą, profesūrai ruoštis buvo siųstas į Vakarus. Zūricho Politechniku- 
me pastebėjęs savo (25-28 metų) pasiruošimo spragas, nusprendė iš 
naujo pradėti studijas. Tenykščio mokslo aukštis padarė jam tokį 
įspūdį, kad jis, socialdemokratas, vėliau tapęs mūsų universiteto rekto- 
riumi (60 metų), 1931 m. režimo atleistuosius Filosofijos skyriaus dės- 


3 J. GiRNIUS, Lietuvos Katalikų Universitetas, žr. Lietuvių Enciklopedija, 16 


(1958), 124 psl. 

3 A, Rukša, Lietuvos Vytauto Didžiojo Universitetas, žr. Aidai, 1968 m. 3 
nr., 107 psl. 

3 Ten pat, 107 psl. 

tytojus, kurių ne vienas buvo išsimokslinęs toje pačioje Šveicarijoje, 
vėl priėmė, — kaip jam tai leido statutas, — asistentų rangu. Kaip 
Filosofijos skyrius ir šiaip bešališkų kolegų buvo vertinamas, matyti 
ir iš to, kad 1939 m., t. y. sprendžiamuose Lietuvai laikuose, mūsų 
universitetas savo rektoriumi išrinko kaip tik to skyriaus atstovą, 
vieną režimo ir kraštutinių kairiųjų taip ironizuojamų « Friburgo 
daktarėlių » — Stasį Šalkauskį (53 metų). 


Vykstant tuometinio režimo kovai su katalikais, Lietuvos epis- 
kopatas 1931 m. spalio 9 d. nutarė steigti savo globoje Lietuvos 
Katalikų Universitetą. Tai nebuvo naujas sumanymas, 
nes tokį mokslo židinį JAV lietuviai katalikai buvo sumanę dar 
1916 m. Dėl to, atgavus nepriklausomybę, šis projektas 1920 m. 
buvo svarstomas ir tėvynėje, kur dviejų generacijų atstovai — vysk. 
Karevičius (59 metų), Šalkauskis (34 metų), Pakštas (27 metų) ir 
kiti — gyvai pasisakė už jo įgyvendinimą. Tam Amerikoje buvo 
surinkta apie 50.000 dolerių. Vienok gavus galimybę valstybės univer- 
siteto rėmuose turėti savo fakultetą su humanitarinėmis šakomis, 
nuo to sumanymo laikinai buvo atsisakyta. Bet vėliau, režimui 
pradėjus vis stipriau spausti Filosofijos skyrių, katalikai sugrįžo prie 
pirmykščio savo plano. Dėl to 1931 m. spalio mėnesį Kaune įvykusi 
vyskupų konferencija sudarė steigimo komitetą, į kurį įėjo adv. 
Tumėnas (51 metų), kun. Malakauskis (42), Pakštas (38), Karvelis 
(34) ir šios studijos autorius (35 metų), kuris ėjo sekretoriaus parei- 
gas. Pradžioje turėjo būti atidaromi Katalikų Akcijos ir Komercijos 
Institutai. 

Gavus leidimą iš Romos, kuri Reinį (48 metų) buvo patvirtinusi 
rektoriumi, naujoji Aukštoji Mokykla 1932 m. rugpiūčio 5 d. mūsų epis- 
kopato oficialiai buvo įkurta. Prieš atidarymą rektorius buvo 
nuvykęs pas Švietimo ministerį Šakenį (51 metų) su pranešimu bei 
pakvietimu į inauguracijos aktą. Kviestasis «sveikino universiteto 
vadovybę su jos žygiu»37. Kviestas buvo ir V. D. Universitetas, 
kurio vardu rektorius Čepinskis (61 metų), vertindamas nau- 
dingą dviejų mokslo šventovių lenktyniavimą tiesos ieškojime, 
linkėjo sėkmės. Bažnytinė atidarymo dalis įvyko 1932 m. rugpiūčio 
28 d. Kauno studentų bažnyčioje su rektoriaus pamokslų. Akademiš- 
kos iškilmės, numatytos popiet naujam universitetui pavestuose 
Saulės namuose, prie Ukmergės plento, įvykti negalėjo, nes tautininkų 


37 J. GraNIuS, Lietuvos Katalikų Universitetas, žr. Lietuvių Enciklopedija, 16 
(1958), 125 psl.; J. ERETAs, Katalikai ir mokslas, žr. L.K.M. Akademijos Suva- 
žiavimo Darbai, I (1933), 257-258 psl. 

valdžia jas iš vakaro atsiųstu raštu uždraudė ir atvykusius svečius 
policijos pagalba išsklaidė. Steigimo Komiteto sekretorius iškilmėse 
negalėjo dalyvauti, nes jis (36 metų) tuo laiku už kalbą, pasakytą 
pavasarininkų kongrese Marijampolėje, sėdėjo tenykščiame kalėjime, 
kartu su Dovydaičiu (46 metų) ir su Leimonu (32 metų). 

Režimas, patyręs, kad katalikai rimtai rūpinasi savo mokslo ži- 
diniais, toliau kiek atlyžo Filosofijos skyriaus atžvilgiu, taip kad 
darbas, tolerantiško laisvamanio Čepinskio remiamas, galėjo būti 
tęsiamas, kad ir kiek siauresniuose rėmuose. Tokioje situacijoje 
vyskupai neforsavo savo Aukštosios Mokyklos atidarymo ir surinktus 
jai pinigus panaudojo naujoms mokslo jėgoms ruošti. Dar pridurtina, 
kad nei Šv. Sostas, nei mūsų episkopatas to universiteto įkūrimo 
neatšaukė, kas ateityje dar gali būti reikšminga. 


Režimas, betgi nuo savo akcijos prieš katalikų mokslo bei auklėjimo 
įstaigas neatsisakydamas, toliau smarkiau kibo į privačias jų mokyk- 
las. Tai tikras nedėkingumas draugijoms, įkūrusioms bei išlaikiu- 
sioms lietuviškas švietimo įstaigas dar rusų priespaudos laikais. 
Saulė ir Žiburys tą darbą dirbo nuo 1906 m., ana Kaunijoje, ši Užne- 
munėje, o Rytas nuo 1913 m. Vilnijoje. Jų nuopelnai istoriški. Pažy- 
mėtina, kad tuometinė valdžia ne visoms privačioms mokykloms 
buvo tokia rūsti. Antai ji rėmė 1924 m. Kaune atidarytą jėzuitų 
gimnaziją, kurią lankė ir Smetonos sūnus. 

Kartu su privatinių mokyklų pasisavinimu ėjo ir sustiprinta ak- 
cija prieš ateitininkus moksleivius, kurių kuopos 1930 m. rugpiūčio 
30 d. Švietimo ministerio Šakenio (49 metų) buvo uždarytos. Ka-- 
dangi darbas progrindyje ėjo toliau, režimas (1936.1.16) iš uni- 
versiteto atleido tą veiklą remiantį Dovydaitį (50 metų). Kiek 
visos šios priemonės, valdžios šiame Kuliurkampfe panaudotos, 
buvo nesėkmingos, matyti iš to, kad Dovydaitis, Nepriklausomybės. 
akto signataras, po dviejų mėnesių buvo sugrąžintas į savo katedrą 
ir kad jis Gamtos Draugo organizuojamose ekskursijose Tado tiek naujų 
galimybių jauniesiems savo vienminčiams globoti, kad apie 1940 m, 
jų skaičius buvo išaugęs iki 11.000. 


Kad, nepaisant visų režimo represijų, katalikų mokslinis pajėgumas 
nebuvo pakirstas, tai įrodėir Lietuvių Katalikų Moks- 
lo Akademijos veikla. To židinio pradininkas buvo 
Būčys, kuris dar 1908 m. (36 metų) Draugijoje buvo pabrėžęs tokios: 
institucijos naudą lietuviams. Bet jo sugestija tegalėjo būti realizuota, 
laisyame krašte ir tai, būtent, Jakšto (61 metų) pastangomis, kuriomis. 
jis Kaune pavadavo tuo laiku JAV viešintį Būčį. « Katalikų moks- 

lininkų telkimo krūvon niekas neprivalėtų laikyti blogu. Tai jokia 
naujiena, bet tęsimas senos katalikiškos tradicijos 3, — pareiškė 
jis 1923 m. savo žurnale. 

Įsteigta 1922 m. spalio 22 d. Kaune, Akademija siekė apjungti 
savo krašto katalikus mokslininkus, ruošti prieauglį, kelti mokslo 
lygį ir puoselėti krikščionišką kultūrą. Lietuvoje ji turėjo pirminin- 
kus: pradžioje Skvirecką (49 metų), nuo 1926 m. Jakštą (65 metų) 
ir gale nuo 1938 m. Šalkauskį (52 metų). Pirmais metais ji daugiausia 
tenkinosi parengimu mokslininkų, kurie buvo remiami stipendijomis. 
Toliau, pradedant 1933 m., kas treti metai Kaune buvo šaukiami 
Mokslininkų bei Mokslo mėgėjų suvažiavimai, kurių paskaitos buvo 
spausdinamos Suvažiavimo Darbuose. Pirmame kongrese (1933) į aka- 
demikus buvo pakelti iš pirmos kartos Jakštas (72 metų), o iš antros — 
Dovydaitis su Šalkauskiu (abu 47 metų). Antrame (1936) suvažiavime 
į tą rangą pateko Būčys (64 metų) iš pirmos generacijos, Čėsnys (52) 
ir šios studijos autorius (40 metų) iš antros, 0 pagaliau 1939 m. 
ta garbė teko Reiniui (55), ir Pakštui (46 metų) iš antros, ir Bra- 
zaičiui (36) su Ivinskiu (31 metų) iš trečios kartos. 

Sie simpoziumai, kurie sutraukdavo keletą šimtų mokslininkų 
arba mokslu besidominčių inteligentų, buvo džiuginantis reiškinys 
mūsų kultūros gyvenime. Bet nežiūrint jo naudos visam kraštui, 
Yla turėjo konstatuoti : « Oficiali politinių viršūnių globa neatsirado 


šiam reikalui » 39. 


Visa ši akademinė veikla vargu ar būtų buvusi galima be pvatur- 
tinimo iš įvairių atitinkamų židinių Vakaruose, daugiausia iš to pa- 
ties Friburgo, kuris dar pirmai generacijai taip stipriai švietė. 
Po pirmo pasaulinio karo ten vyko, nūnai visai nevaržomai, eilė 
kunigų, kuriems šis universitetas, tarsi, atstojo buvusią Petrapilio 
Dvasinę Akademiją. Iš jų ten sutinkame tarpe kitų: J. Purickį, A. 
Viskantą (vilniškį), A. Steponaitį, Iz. Tamošaitį, V. Mykolaitį-Putiną. 
Bet vis didėjančiu skaičium tuomet prie jų prisijungė pasauliečiai, 
kurių žymi dalis ten nuvyko specializuotis: Šalkauskis, Bistras, 
Turauskas, Ambrozaitis, Raulinaitis, Leimonas, Ruginis. Skaitlingiau 
pasirodė ir studentės: M. Ambraziejūtė (vėliau Kundrotienė), O. 
Petrauskaitė (Krikščiūnienė), U. Urnežiūtė (Starkienė), M. An- 
dziulytė (Ruginienė). Žinomiausi amerikiečiai šiame būryje buvo 
Pakštas su vėliau už jo ištekėjusia O. Vasiliūte. 





38 A, JakšTaS, Lietuvių Katalikų Mokslo Akademija, žr. Draugija, I t. (nauja 


serija), 1923 m., 37-38 psl. 
3 Sr YLa, Lietuvių Katalikų Mokslo Akademija. Bendras žvilgsnis į praeitą kelią, 

Baigusių dalis pasiliko Šveicarijoje, šiame, anot Steponaičio, 
« Europos viešbutyje, kur glaudėsi kovotojai už savo krašto laisvę » *0, 
Daugumas jų susitelkė Lozanoje, vadovaudami lietuvių komitetams, 
kuriuose darbavosi ir keli iš Amerikos atvykę dvasiškiai: J. Žilius (49 
metų), V. Bartuška (38) ir J. Dabužis (40 metų). Bet ir lozaniečių 
dvasios centras liko Friburgas, kuris tėviškai globojo jaunas mūsų 
jėgas, prakirsdamas jiems ir langą į platesnį mokslo pasaulį. 

Rytuose susižavėjęs Solovjovo išmintimi bei asmenybe, Eriburge 
pastebėjęs, kad Vakaruose šis mąstytojas menkai težinomas, Šal- 
kauskis pasiryžo, — tikro akademinio džentelmeniškumo pavyz- 
dys, — juos su juo supažindinti. Tam jis (32-34 metų) ne tik pats 
rašė savo disertaciją apie jį, bet ir kitus Lithuania narius kvietė sekti 
savo pavyzdžiu. Tokiu būdu pagal jo sustatytą planą 1920-1927 m. 
laikotarpyje atsirado kunigų L. Gronio, P. Lagio, V. Mykolaičio, 
J. L. Navicko, A. Sideravičiaus, Iz. Tamošaičio ir K. Trukano veikalai. 
Prie šių prisijungė ir pasauliečiai: L. Bistras ir K. Ambrozaitis 
su savo disertacijomis, kurios kartu su anomis sistemingai nagrinėje 
įvairius Solovjovo minčių pasaulio aspektus. 

Šis platus Vakarų supažindinimas su Rytų filosofu yra brangi 
dovana ne tik Friburgo universitetui, bet ir šiaip vakarietiškajam 
mokslui. Ji akivaizdžiai paliudijo, kaip lietuviai, gyveną ant slenks- 
čio į du pasaulius, gali patarnauti abiems. Tai kartu ir savotiško 
altruizmo ženklas, nes lietuviškieji Solovjovo gerbėjai, mokėdami 
užmiršti iš rusų patirtas politines skriaudas, iškėlė vieną tauriausių 
tos tautos sūnų. 


Vienas tų doktorantų mus domina dar kitu reikšmingu atžvilgiu, 
Mykolaitis-Putinas, kuris krikščionišką humanizmą pa- 
keitė humanistiška krikščionybe. 

Tam skirtumui suprasti reikia įsidėmėti, kad mūsų pirmos kar- 
tos pasaulėžiūra buvo, jei galima taip sakyti, teocentrizmas iš vir- 
šaus, nes visa ko centre yra Dievas, kuris iš viršaus su žmogumi 
jungiasi vertikaline ašimi. Tai reiškia viską nulemiančią Kūrėjo per- 
svarą, kuri atsispindi tiek ateitininkų šūkyje Visa atnaujinti Krisiuje 
(1911), tiek jų himne (1912), kur pačioje pradžioje klausiama : « Kas 
gi ten ten aukso spindulius beria 1» Tą patį vertikalumą išreiškia 
ir pavasarininkų obalsis Dievui ir Tėvynei (1919). Tad pirmos 
generacijos vertikalumas veda nuo Kūrėjo prie kūrinio, tuo sukur- 
damas krikščionišką humanizmą. 


*0 A. STEPONAITIS, Tėvynėje ir pasaulyje, Brooklynas, N. Y., 1962, 94 psl. 

Šis lieka ir antros kartos pagrindine melodija; vienok negali- 
ma nepastebėti, kad jai atsiranda kontrapunktas. Ašis kaip tokia 
nepasikeičia, bet kai kuriose galvose jos išeinamasis taškas jau nebe 
Dievas, o žmogus, kuris vis stipriau pabrėžia savo reikšmę. Dėl to 
ta senoji linija naujai veda iš apačios į viršų, nuo kūrinio prie Kūrėjo — 
De profundis clamo! Įsigali humanistiška krikščionybė. Kad ji tapo 
Putino pasaulėžiūra, budrusis Jakštas anksti suvokė, nes dar 1927 
m. jis su juo užvedė daugiausia meno plotmėje vykstančias diskusijas. 

Jaunimas, romantiškai susižavėjęs Putinu (30 metų), 1923 m. 
pradėjusiu Filosofijos skyriuje dėstyti naująją literatūrą, iš jo tikėjosi 
antro Maironio. Bet su nusistebėjimu jis matė jį traukiant tokiu 
keliu, kuris jį iš katalikybės pasaulio ir iš tautinės arenos vis aiškiau 
vedė į jo individualinę būtybę. Reikia manyti, kad jei 1914 m. 
karas nebūtų atūžęs, tai jautrusis klierikas (21 metų) vargu ar būtų 
stojęs į kunigų luomą. Vienok Bažnyčia galėjo jo gležną asmenybę 
apsaugoti nuo sunkesnių sužalojimų. Kadangi jo vieta buvo nei karo 
apkasuose, nei ant revoliucijos barikadų, jis ir pasitraukė į altorių 
šešėlius, kur, mažiau pastebėtas ir beveik nepaliestas, estetiškasis 
individualistas galėjo dar giliau pasinerti savyje. Ten ir atrado neri- 
mastaujančią savo širdį, kurios erotiškasis susižavėjimas jį nusivi- 
liojo nenumaldaujamu ilgesiu. Ir taip jis nuo Maironio žibinto 
pasisavinta liepsna užžiebė dviejų širdžių ugnelę, nes 1928 m. jis 
(35 metų) dainuoja eilėraštyje Pakvipo žeinė : 


Tu viena į mano tamsią naktį 
Kaip klystanti liepsnelė įspindai. 


Nors kun. Mykolaitis nebuvo kovingas, Putinas gi patvariai 
gindavo savo širdies teisę, kuriai jis (38-40 metų) savo autobiografiniu 
romanu Aliorių Šešėlyje skynė kelią. Vysk. Staugaitis (69 metų), 
pirmos kartos veikėjas, jautėsi įpareigotas išeiti prieš jį savo antiromanu 
Tiesiu Keliu. Bet atsitiko ir šį kartą, kaip aplamai atsitinka tokiais 
atvejais : prieš gerą talentą neužtenka gerų norų. Dėl to visa vyskupo 
akcija tebuvo meškos patarnavimas. 

Šie romanai pirštu prikišamai parodė, kiek skyrėsi dviejų genera- 
cijų pažiūros į gyvenimą ir į literatūrą. Pražilusiam ganytojui ji 
buvo piedestalas, ant kurio visuotiniam pasigėrėjimui galima išsta- 
tyti idealus bei herojus. Jaunam poetui gi daugiau rūpėjo asmeninis 
pasisakymas ir grožinė savojo meno pusė. Dar Friburge, rašydamas 
prancūziškai apie Solovjovo estetiką, jis (27-29 metų), toli nusiyrė nuo 
Maironio visuomeninio patriotizmo, nuo Jakšto racionalistinės mora- 
lės, nuo Pečkauskaitės didaktinio pasišventimo. Visa, kas 1918-1922 

m. Šveicarijoje, toli nuo degančių Lietuvos reikalų, jaudino jo (25- 
29 metų) širdį, tikrą jo tėvynę, tai vėliau Miūnchene, Vakarų meno 
sostinėje, susikristalizavo, nes ten, Sruogos (27 metų) sutvirtintas, 
dar giliau pasislėpė savo poezijos pilyje. Kraštui atsistatant, jis 
(32 metų) gieda Pesimizmo himnus (1925). 

Pradėjęs Filosofijos skyriuje profesoriauti (30 metų), jis ėmė 
reikštis ir ateitininkų menininkų būrelyje, kuris 1924 m. gavo Šatrijos 
vardą. Šalkauskis, visur siekdamas sintezės, ir šįkart, parinkdamas 
šatrijiečiams šūkį, atsistojo viduryje, pasiūlydamas: Menas — grožiui, 
grožis — gyvenimo tobulumui. Šioje formulėje užtinkame net tris mūsų 
kultūros žymybes: pirmoje dalyje Putiną, antroje Jakštą ir 
centre abu jungiantį Šalkauskį. Aišku, kad lyrikas tą obalsį savaip 
interpretavo ir dėl to toliau dar artistiškiau žaidė formaliniais poe- 
zijos elementais, kurių burtų pilnas yva eilėraščių rinkinys Tarp 
dviejų aušrų (1927) — Pramintu taku aš keliauju patsai. 

Kad Putinas kankinosi tame kelyje ir blaškėsi sielos gelmėje, 
kur jis protui ir širdžiai reikalavo vis daugiau laisvės bei teisių, 
tai anksti permanė buvęs jo studentas, pats jau pripažintas plunks- 
nos meisteris, Vaičiulaitis, šitaip išsireikšdamas : «Jo pasaulio cen- 
tre nėra Dievas kaip pas Maironį, bet jis pats, užsidaręs savyje. 
Centrą jaučia savo sieloje, į kurią projekcijos šešėlius meta ir Dievas 
ir Tėvynė», Štai kodėl Šalkauskis bei visa jo karta nesusilaukė 
savo Maironio. 

Bet ji ir nesusilaukė ateistinio maištininko bei agitpropo šauklio, 
kaip tai tikėjosi mūsų kraštutiniai kairieji ir vėliau okupantai. Gri- 
nius, kitas jo mokinys, paskui ir jo kolega Filosofijos skyriuje, šiai 
ką konstatuoja : « Mykolaitis nėra parašęs nė jokio eilėraščio, neigian- 
čio Dievą arba užgaunančio Bažnyčią, nors jis buvo priverstas tei- 
giamai atsiliepti apie sovietinį vežimą. Jis laikėsi nuošaliai nuo 
komunistų ateistiškos kovos »42. Tai nenuostabu, nes liko ištikimas 
Kūrėjui, prie kurio, tiesa, nesiveržė gaivalingai. Dar 1922 m. Friburge 
sukurtame eilėraštyje Skviski, are šitaip buvo pabrėžęs žmogišką 
savo (29 metų) poziciją: 


Tu pasėji mano gyvastį, dangau, 
Bet aš čia, juodoje žemėje, išdygau. 


1 A. VaičiuLaiTIs, Dvidešimties metų lyrika, žr. Židinys, 1938 m. 5-6 nr., 686- 
695 psl. 
2 J. GaiNIUS, V. Mykolaitis-Putinas als Dichter, Bonn 1964, 49 psl. 


42 PROF. DR. JUOZAS ERETAS 


Vėliau (40-42 metų), jau ir formaliai atsisakęs nuo kunigystės 
(1933-1935), dar stipriau užakcentavo savąjį Aš prieš jam Nežinomą 
Dievą : 

Aš giedu tau giesmę, Nežinomas Dieve, 

Nors tu man — tik nykstančių amžių gūdi paslaptis. 
Tu — kryžkelė žemės klajonių keliuose, 

Kur protarpiais grįžta sujaudinta mano širdis. 


Charakteringa, kad sovietiniai jo kūrinių leidėjai šio eilėraščio 
nepriėmė į savo leidinį. Suprantama, nes jis iš naujo paliudija, kad 
jo buities linija pasiliko vertikali, nors joje, — vargonininkų kalba 
tariant, — 102 humana Skambėjo garsiau už v00 caelestis. 


Likimas, kuris šiai generacijai nelėmė dainiaus, jai atsilygino 
pranašų. Kiekviena tauta yra reikalinga vizionierių, reginčių pirma- 
vaizdį naujo, skaistesnio pasaulio, kurį reikėtų atkurti savo žemėje, 
kad jos žmonės taptų laimingesniais. Šitokie, savo regėjimų sukrėsti 
pranašai, yra brangus tautos turtas, nes skatindami prie naujų 
krantų, jie apsaugo savo tautą nuo surambėjimo ir veda ją — anot 
J. Kennedžio — prie new frontier. 

Tokį vizionierių antroji karta susilaukė Pakšto asmenyje, 
kuris pagaunančiais regėjimais viliojo savo tautiečius iškart visu 
šimtmečiu žengti pirmyn. Juose jis ieškojo tų Napalių, kurių krikščio- 
niškumas įsiliejo į tautiškumą, panašiai kaip Šalkauskio tautiškumas 
plaukė iš krikščioniškumo. 

Tų savo Napalių ieškodamas, Pakštas (37 metų) atsistojo prie- 
šakyje tų, kurie savo himne gieda Ateitį regim ... Vienok kiek daugu- 
mas ateitininkų bei kitų tolregiškesnių tautiečių buvo sužavėti jo 
vizijomis, tiek kurčias jo planams ir ironiškas jo paties atžvilgiu 
buvo režimas. Nenuostabu tad, kad jo likimas vadovaujančių poli- 
tikų tarpe buvo panašus į Kassandros likimą. Be to jam kenkė abejin- 
gumas masės, pripažįstančios tik tokius pranašus, kurie ugnies vežimu 
keliasi dangun. Tad ko čia klausyti valdovų pašiepiamo profesoriaus, 
kuris vienmarškinis skubinasi Laisvės Alėja! Jam kenkė ir mažas 
ūgis, nes liaudžiai teimponuoja vyrai iš stuomens ir liemens. Bet 
jam tas « trūkumas » tebuvo akstinas pasistiebti ir, tarp kitko, reto- 
rika užkariauti klausą, jei jau negalėjo užkerėti akies. 


Šiuo atžvilgiu jis tikras Bistro brolis, nes ir šis, panašiai atsilikęs 
nuo augimo «normos », buvo patekęs į pavojų likti mažai pastebė- 
tam. Tam pavojui Bistras pasipriešino pasišventimu visuomenės 
naudai. Pradžioje jis (21 metų) Ženevos, paskui Tartu universite- 

tuose studijavo mediciną, vėliau (24) Kauno kunigų seminarijoje 
teologiją ir, karui praūžus, Friburge filosofiją, kurią (31 metų) baigė su 
disertacija apie Solovjovo etiką. Nors jis 1922 m. (32 metų) iš Švei- 
carijos sugrįžęs, Filosofijos skyriuje pradėjo dėstyti paskutinę savo 
specialybę, jis daug reikšmingiau pasirodė politikoje. Būdamas 
įsitikinęs krikščioniškos demokratijos sekėjas, jis, ištikimas Krupa- 
vičiaus bendradarbis, ėjo daugiausia švietimo, protarpiais ir užsienių 
bei krašto apsaugos ministerio pareigas, prie kurių 1925-1926 m. 
prisidėjo dar premjero našta. 

Šis neeilinis veiklos platumas yra tikras atspindys paskatų to 
popiežiaus, kurio vardą jis per krikštynas buvo gavęs ir kurio encikliką 
Kerum movarum (1891) jis buvo vertęs į lietuvių kalbą. TLaikyda- 
masis žodžių Poriiier in ve, suaviter in modo, jis dirbo savo darbą 
Šalkauskio principiškumu, Solovjovo gerumu ir tikru apvalaus 
pikniko taikingumu. Tuo jis savo gyvenimą palenkė savo idėjoms, 
kurių realizavimas jam geriau sekėsi negu mokslinis jų nagrinėjimas. 

1927 m., nebegalėdamas dirbti tautininkų sudarytoje valdžioje, 
Bistras (37 metų) pasišventė katalikų dienraščiui Rytas, kuriuo jis, 
jai kelią į XX Amžių. Jo idėjinė ištikimybė bei jo švarios rankos 
padarė įspūdį ir tiems režimininkams, kurie 1939 m. vėl turėjo rasti 
bendrą kalbą su katalikų veikėjais. Tuomet jis (49 metų), lig iš atos- 
togų sugrįžęs, vėl įžengė į savo (švietimo) ministeriją. 


Naujos kartos paruošimu rūpinosi ir kiti, tačiau prie jos dvasios 
suformavimo bei visuomeninės rikiuotės tur būt niekas taip uoliai 
nebus prisidėjęs, kaip nepraktiškiausio mokslo atstovas Kuraitis. 
Šis nepasižymėdamas nei iškalba, nei plunksnos miklumu, gyveno 
vienišai ir beveik asketiškai. Tačiau tose savo sunkiai pasiekiamose 
pozicijose jis sėkmingiau veikė negu daugumas viešumoje pasigarsi- 
nančių vienminčių. Ne be reikalo jis buvo laikomas katalikų « pil- 
kąja eminencija ». 

Jo palinkimai buvo jį nuvedę į filosofiją, kuriai jis, baigęs Petra- 
pilio Dvasinę Akademiją, dar pasišventė (26-29 metų). Sugrįžęs iš 
Vakarų, neoscholastinės krypties mintytojas, išbandęs savo jėgas 
Seinų kunigų seminarijoje ir kaip pabėgėlis Rusijoje, Kuraitis (39 
metų) 1922 m. buvo pakviestas į Filosofijos skyrių, kur dėstė esmines 
savo specialybės šakas, artimai laikydamasis louvainiško mova et 
vetera jungiančio, ypač Mercier ugdomo, neotomizmo. Rašydamas 
veikalus, pavyzdžiui, iš ontologijos srities (47-48 metų), ir studijas, 
— daugiausia į Dovydaičio (35 metų) įkurtą žurnalą Logos, — ir be 
to versdamas (43 metų) Stėcklio (1823-1895) Filosofijos istorijos 

bruožus, jis lietuviškai pagrindė tą mokslą, kuris Lietuvoje lig šiol 
tebuvo gvildenamas lotynų ar lenkų kalbomis. Tai nuopelnas, lei- 
džiąs Kuraitį laikyti «lietuviškos filosofijos tėvu ». 

Kadangi stipriausia to mokslo atrama buvo Teologijos-Filosofijos 
fakultetas, ypač jo Filosofijos skyrius, jis jį saugojo kaip savo akies 
lėlytę. Nuo 1929 iki 1937 m. jis (46-54 metų) buvo to fakulteto deka- 
nas ir gynė jį liūto narsumu. 


Įsitikinęs, kad reikia paveikti jaunimą, jei savo darbams norima 
užtikrinti ateitį, jis (26 metų) 1909 m. dar Louvaine buvo suspietęs 
savo tautos studentus, t. y. maždaug tuo pačiu laiku, kada Dovydaitis 
(24 metų) 1910 m. Kaune su Jakštu (50 metų) tarėsi dėl Ateities 
leidimo ir dar 1908 m. kun. Jurgutis (23 metų), Petrapilio Akademijos 
auklėtinis, ten tokiam sambūriui ruošė statutus. Palikdami nuo- 
šaliai klausimą, kas yra tikras ateitininkų kūrėjas, pasi- 
tenkinsime konstatavimu, kad pati dvasinė situacija bei gyvenamojo 
momento reikalavimai ateitininkus beveik tuo pačiu laiku pagimdė 
įvairiose vietose. Kad ta garbė dažniausia skiriama Dovydaičiui, 
pareina nuo to, kad jis sumanė ir redagavo Draugijos priedą Ateitį, 
kuris gangreit apjungdamas vienminčius, jiems davė vardą. Nesivai- 
kydamas garbės, Kuraitis visa siela įsijungė į tą sąjūdį, kuriam jis 
(44-57 metų) nuo 1927 iki 1940 m. tarnavo dvasios vado poste. 

Ieškodami tikrų ateitininkų sąjūdžio šaknų, negalime užmiršti, 
kad tokiomis gali būti dar ankstyvesniuose šimtmečiuose vyskupų 
Merkelio Giedraičio ir Juozo Arnulfo Giedraičio sudaryti branduoliai 
bei sutelktos kunigų grupės, be kurių, anot Ylos, « Valančius toli 
gražu nebūtų išvystęs tokios kultūrinės dinamikos »3. Taip pat 
negalima išleisti iš akių mūsų šimtmečio pradžioje Vakaruose atsira- 
dusių sambūrių, siekiančių dvasinio, ypač religinio atnaujinimo: olandų 
Graal, austrų Neuland, vokiečių moksleivių sąjūdžio 0Ouickborn 
(1909) bei studentų sąjungos Hochland (1912) ir kitų. Galingas aksti- 
nas jiems atsirasti buvo Pijaus X (1903-1914) šūkis Omnia instaurare 
in Ohristo. Visa tai parodo, kad ateitininkai neatsirado izoliuotai, o 
yra vienas žiedas europiško vainiko. Dėl to Yla turėjo pamatą teigti : 
« Ateitininkai buvo pirmas mūsų tautos sąjūdis, kuris iš Vakarų 
siurbė dvasinio atgimimo idėjas ir ten mokėsi organizacinės techni- 
kos »*4, Vokietijoje studijuodami, tiek Kuraitis, tiek Jurgutis (25- 
28 metų), kuris tuomet (1910-1913) mokėsi Mūnchene, abu buvo palies- 
ti to bendro, kone visą mūsų kontinentą apimančio idealistinio 


3 ST. YLa, Ateities sąjūdis laiko perspektyvoje, žr. Aidai, 1967 m. 7 nr., 281 psl. 
* Ten pat, 282 psl. 

judėjimo ir vylėsi galėsią iš jo šį tą perkelti ir Lietuvon. Bet nežiūrint 
tokio poveikio, ateitininkai turėjo savo veidą. 

Grįždami prie Kuraičio, turime pabrėžti, kad jis, nepaisant savo 
uždaraus būdo, išaugo į vieną stambiausių mūsų kultūrininkų. 
Būtų tačiau klaidinga manyti, kad šis, jokios asmeninės šilumos 
neskleidžiąs kabinetinis darbuotojas, be sunkumų būtų pasiekęs žymią, 
dalį savo tikslų. Vienok šis «veikėjas be biografijos » sunkenybių 
nepabūgo, net tada, kada režimas prieš jį išėjo jo koniratro Iz. Tamo- 
šaičio pagalba. 


Baigęs Kauno Kunigų Seminariją bei Petrapilio Akademiją, 
Tamošaitis, augalotas, ambicingas, veržlus vyras, stipendijos pa- 
galba Friburge dar galėjo įsigyti (31 metų) daktaro laipsnį su disertacija 
apie Solovjovo kriteriologiją. Sugrįžęs 1920 m. Kaunan, jis pradžioje 
klierikams dėstė filosofiją ir vienu tarpu dar darbavosi prie katalikų 
dienraščio Laisvė, tur būt tikėdamasis tuo lengviau patekti į Filoso- 
tijos skyrių. Bet kadangi tam daugelis pasipriešino, o gal daugiausia 
Kuraitis, tai tarp jų — ir iš viso tarp dviejų lagerių — užsimezgė 
lemtinga kova. . 

Ši eina lygiagrečiai su konfliktu tarp Jakšto ir Putino, nes prie- 
žastys buvo panašios. Lig šiol mūsų katalikų tarpe vyraujanti filo- 
sofinė srovė buvo į scholastiką atsiremiąs, Leono XIII uoliai gai- 
vintas tomizmas su savo iš viršaus vedama vertikale. Bet prieš 
šią kryptį pasisakė iš apačios kylanti linija, kurios išeinamasis 
punktas yra žmogus, radęs Max Schelerio (1874-1928) asmenyje 
iškalbingą, patrauklų gynėją. Nors jis savo kopimu į Absoliutą ir pasi- 
lieka metafiziku, kas jam leido, bent laikinai, prisiglausti prie Kata- 
likų Bažnyčios, jis betgi taip stipriai pabrėždavo žmogaus reikšmę 
bei jo teises, kad jam sunku būdavo pasikelti prie savo Kūrėjo, ką, 
ryškiai pastebime ir nuotykių bei staigmenų pilname jo gyvenime. 
Taigi, nors jis ir iškelia Das Zwige im Menschen (1921), jis (47 metų) 
nepajėgė išsilaikyti religinės filosofijos aukštybėse. M. Scheleris, 
tarsi, įsimylėjęs žmogų, išvysto antropocentrizmu dvelkiančias 
pažiūras, kuriomis tapo vienu iš egzistencializmo pirmatakų. Visu 
tuo jis yra nenuoseklus, gana dviprasmiškas « vertikalistas », apie 
kurį trečioji karta daugiau patirs iš kun. A. Baltinio disertacijos. 

Šio vokiečių mintytojo poveikis gan greit buvo jaučiamas ir Lietu- 
voje, kur Tamošaitis, labiau linkęs į augustinizmą negu į tomizmą, 
daugelyje atžvilgių pritarė Scheleriui. Tą idėjinį panašumą dar pagi- 
lino tam tikra būdo giminystė; dėl to Girnius vargu pro šalį pataikė, 
apibūdindamas Tamošaitį šiais žodžiais: «Jis buvo produktyvus 
spaudos žmogus, tik nedaug rūpinosi minties bei žodžio glaustumų, 

stokojo ir gilesnio originalumo » 5, Tamošaičio nuteiktas, Scheleriu 
domėjosi ir buvęs Jaunosios Kartos (1929-1930) ir paskutinis Vairo 
redaktorius Kazys Dausa (g. 1906), kuris savo diplominį darbą rašė 
apie ano vokiečio antropologinę filosofiją. Kadangi Dausa nebuvo 
vienintelis Schelerio sekėjas, Kuraitis tuo susirūpinęs, ieškojo būdų 
šelerizmui pasipriešinti. Šią pasaulėžiūrinę nesantaiką dar sustiprino 
asmeniški nesutikimai, žymia dalimi plaukią iš Tamošaičio ambicin- 
gumo — neveltui mėgiamiausias jo slapyvardis buvo « Didžiulis ». 
Šis ieškojo paramos pas liberalus, kurių pagalba jam (34 metų) 1923 m. 
ir pavyko gauti docento vietą Humanitarinių mokslų fakultete. Aišku, 
kad jis tada atsidūrė opozicijoje ne tik prieš Filosofijos skyriuje vyrau- 
jantį neotomizmą, bet ir prieš tą mokslo židinį iš viso. 1926 m. per- 
versmas Tamošaičiui (37 metų) davė ir politines galimybes, kuriomis, 
Smetonos dar asmeniškai remiamas, plačiai pasinaudojo ir pasidarė 
tautininkų ideologu. 

Bet Kuraitis (42-57 metų), Filosofijos skyriaus gynėjas, kunigų 
mėnesinio žurnalo Tiesos Kelias redaktorius (1925-1940), Ateitininkų 
Federacijos dvasios vadas (1927-1940), nemanė Tamošaičiui užleis- 
ti kokias nors religines, filosofines ar šiaip kultūrines pozicijas. Savo 
oponentui vis aiškiau pasinešant politinio totalizmo bei vado kulto 
link, Kuraitis dar papildomai gynė Leono XIII puoselėjamą krikš- 
čionišką demokratiją. O Tamošaitis (40-49 metų), Humanitarinių 
mokslų fakulteto apologetas, tautininkų žurnalo Vairas redaktorius 
(1929-1938), Socialinių ir politinių mokslų instituto įkūrėjas bei 
vedėjas (1933-1940), tautininkiškų organizacijų steigėjas bei ideo- 
logas, sistemingai atakuodavo krikščionių lagerį. Galop (1938) jis 
atsistojo (49 metų) Visuomeninio darbo vadybos priešakyje, tūo 
tapdamas, tarsi, režimo propagandos ministru. 

Šioje idėjų kovoje negalėjo likti abejingas šiaip visai nepolemiškas 
Šalkauskis. Nugalėdamas savo aversiją prieš tokią areną, jis (50 metų), 
jon įžengė 1936 m., Vairo redaktoriui (47 metų) užpuolus jo globojamus 
Naujosios Romuvos bendradarbius. Šalkauskis tada rašė: «Man 
asmeniškai p. Iz. Tamošaitis nieko blogo nėra padaręs ; bet kaip tik 
dėl to drąsiau kalbu apie tuos, kuriuos jis yra nuskriaudęs savo plunks- 
na, ir apie tą kartumą, kurį jis yra įnešęs į mūsų visuomeninį 
gyvenimą». Faktas, kad toks švelnus profesorius savo oponentui 
nebepripažįsta kunigo titulo, parodo, kaip anuomet katalikų vadai 
įvertino tautininkų ideologą ir režimo propagandistą. 


*5 J. GiRNIUS, Iz. Tamošaitis, žr. Lietuvių Enciklopedija, 30 (1964), 325 psl. 
* ST. ŠALKAUSKIS, « Vairo » redaktoriaus diskvalifikacijos klūusimu, žr. Naujoji 
Romuva, 1936 m. 31-32 nr., 605-606 psl. 

Baigiant šiuos toli gražu nepilnus metmenis apie antrąją mūsų 
generaciją, reikėtų suvesti jos veikimo balansą ir statyti sau klau- 
simą, ar šio balanso daviniai atitinka šios kartos pašaukimą ? Bet 
kadangi dar per anksti duoti vertinantį atsakymą, pasitenkinsime 
pažymėję tas išorines sąlygas, kuriose ji turėjo darbuotis. 

Tos kartos pradžioje užsiliepsnojo pirmasis pasaulinis karas ir 
jai baigiant veikti pasaulis ruošėsi antram. O tarp šių kruvinų 
rėmų ji išgyveno 1917 m. revoliuciją, nepriklausomybės atkovojimą, 
valstybės atstatymą, mokslo jėgų ruošimą svetur, jų įstaigų atkūrimą, 
savame krašte, 1926 m. perversmą, iš to sekantį demokratiškos veik- 
los suvaržymą, Filosofijos skyriaus apkarpymą ir jo studentų diskri- 
minaciją ir režimo nenorą baigusius skirti mokytojais, laikiną to 
skyriaus profesūros narių pažeminimą, atleidimą ir kalinimą, spaudos 
cenzūrą, katalikų privačių mokyklų suvalstybinimą, ateitininkų 
moksleivių sąjungos uždarymą, nepakankamą veikimo rėmimą iš 
kai kurių aukštų dvasiškių pusės ir t.t. Visa tai labai trukdė antros 
kartos veiklą ir neleido jai realizuoti žymios dalies savo planų. 

Bet kad šitoji generacija iki galo nesulūžo, matyti iš jos pastangų 
paruošti naują elitą, naujos kartos kadrą. Šiuo atžvilgiu 
bene uoliausias buvo Kuraitis, nes jis savo ranką kišo, visai legaliai, 
ne tik į svetimas kišenes, bet ir į savąją, iš kurios, nei nemirkčioda- 
mas, ištraukė visą šimtinę tūkstančių ir daugiau. Dėl jo altruistinio 
«nepotizmo» ir dėl kitų šaltinių, iš kurių skyrium minėtinas kun. 
Juozas Vailokaitis, senas friburgietis, kuris atsiliepdamas į Leono 
XIII enciklikas, iš savo (bei jo brolių) vedamų įmonių pelno leido apie 
200 studentų į mokslus, buvo galima iš kaimo atvykusį neturtingą 
jaunimą paruošti trečios generacijos darbams. Neužmirštinas ir 
Dovydaitis, kuris savo namuose prie Ukmergės plento Kaune vieną 
aukštą užleido studentams. Vėliau ne vienas šios jo «įgulos » narių 
pasižymėjo savo darbais. Aplamai vien Šalkauskio dešimtmetyje, 
kuriame ateitininkai sendraugiai sumokėdavo tam tikrą « solidarumo 
mokestį » prieauglio naudai, vien iš pasauliečių užtinkame šiuos 
žymesnius stipendininkus, remiamus dar L. K. Mokslo Akademijos bei 
(režimo sutrukdyto veikti) Lietuvos Katalikų Universiteto : Vokieti- 
joje — Damušį, Girnių, Ivinskį, Maceiną, Matusevičiūtę, Pankauską, 
Salį, prie kurių dar prisijungė Bonnoje savo lėšomis studijuojąs 
Brazaitis. Austrijoje užtinkame Skrupskelį su Norušyte ; Prancūzi- 
joje — Dielininkaitį, Grinių, Keliuotį, Labanauskaitę, Vaičiulaitį ; 
Italijoje — Šidlauskaitę. 

Kadangi apie šitą žinomesnį prieauglį spietėsi dar eilė kitų 
mokslu užsidegusių jaunuolių, apie 1935 m. pasidaro aišku, kad tre- 
čioji karta jau ante porias. 

CHRONOLOGINĖ LENTELĖ 


ŽYMESNI PIRMOSIOS KARTOS ATSTOVAI 


Vysk. Motiejus Valančius (1801- 
1875) 
Kan. Jonas Balvočius (1842-1915) 


Kan. Silvestras Gimžauskas (1844- 


1897) 

Kun. Kazimieras Jaunius (1849- 
1908) 

Petras Kriaučiūnas (1850- 
1916) 

Kun. Aleksandras Burba (1854- 
1898) 

Prel. Aleksandras Dambrauskas- 


Jakštas (1860-1938) 

Vysk. Pranciškus Karevičius (1861- 
1945) 

Prel. Jonas Mačiulis-Maironis (1862- 
1932) 


Kun. Jonas Kuras (1864-1937) 
Kun. Antanas Staniukynas (1865- 


1918) 

Vysk. Justinas Staugaitis (1866- 
1943) 

Prel. Povilas Januševičius (1866- 
1948) 

Kan. Kazimieras Pakalniškis (1866- 
1933) 

Prel. Konstantinas Olšauskis (1867- 
1933) 

Prel. Pranciškus = Urbanavičius 
(1868-1941) 

Kan. Juozas = "Tumas-Vaižgantas 


(1869-1933) 

Juozas Naujalis (1869-1934)! 
Kun. Antanas Kaupas (1870-1913) 
Kun. Motiejus Gustaitis (1870-1927) 
Kun. Jonas Žilius-Jonila (1870-1931) 
Arkivysk. Jurgis Matulaitis, M.I.C. 
(1871-1927) 


ĮVYKIAI, LIEČIĄ ŠIUOS ATSTOVUS 


1850 m. Valančius skiriamas 
Žemaičių vyskupu 


1861 m. Aleksandras II panaikino 
baudžiavą 


1863 m. sukilimas. Muravjovas ski- 
riamas Vilniaus generalguberna- 
torium 


1864 m. spaudos uždraudimas ; 
vysk. Valančius perkeliamas į 

Kauną; 

Ketteleris skelbia socialinę pro- 

gramą 


1866 m. Muravjovas atleidžiamas 

Kun. Antanas Milukas (1871- 
1943) 
Kun. Julijonas Lindė-Dobilas (1872- 
1934) 
Kun. Jonas Totoraitis, M.I.C. (1872- 
1941) 


Vysk. Pranas Petras Būčys, M.I.C. 
(1872-1951) 

Prel. Kazimieras Šaulys (1872-1964) 
Kun. Antanas Alekna (1873-1930) 
Arkivysk. Juozapas Skvireckas 
(1873-1959) 

Prel. Juozas Laukaitis (1873-1952) 
Prel. Kazimieras Urbonavičius-Kmi- 
tas (1874-1952) 

Vysk. Kazimieras Paltarokas (1875- 


1958) 
Kun. Simonas Šultė (1876-1920) 
Kun. Antanas Maliauskis (1877- 
1941) 


Kan. Paulius Dogelis (1877-1951) 

Prel. Aleksandras Grigaitis (1877- 
1955) 

Marija Pečkauskaitė (1878-1930) 


ŽYMESNI ANTROS KARTOS ATSTOVAI 


Teresė Kubilinskaitė (1879- 
1927) 
Kan. Tabijonas Kemešis (1879-1954) 
Sesuo Kazimiera Kaupaitė (1880- 
1940) 
Kun. Juozas Vailokaitis (1880-1953) 
Antanas Tumėnas (1880-1946) 


Kun. Vincas Bartuška (1881-1956) 


Kun. Nikodemas Raštutis (1881- 
1947) 
Prel. Pranas Kuraitis (1883-1964) 


Kan. Mykolas Vaitkus (g. 1883) 
Kan. Antanas Steponaitis (1883- 
1964) 


1875 m. miršta vysk. Valančius 


Popiežius Leonas XIII (1878-1903) 


ĮVYKIAI, LIEČIĄ ŠIUOS ATSTOVUS 


1878 Leonas XIII 
1879 jo enciklika Aeterni Patris 


1881 m. užmušamas liberalinės kryp - 
ties caras Mikalojus II; 
reakcionieriškas įpėdinis Alek- 
sandras III 

1882-1906 m. D. J. Mercier pro- 
fesoriauja Louvaino universitete 
1883 m. Paliulionis tampa Žemaičių 
vyskupu 

Arkivysk. Mečislovas Reinys (1884- 
1953 2) 
Prel. Blažiejus Čėsnys (1884-1944) 
Prel. Mykolas Krupavičius (1885- 
1970) 
Aleksandras Stulginskis (1885- 
1970) 
Kun. Vladas Jurgutis (1885-1966) 
Kun. Jonas J. Jakaitis, M.I.C. 
(1886-1965) 
Stasys Šalkauskis (1886-1941) 
Pranas Dovydaitis (1886-1942) 
Vysk. Vincentas Borisevičius (1887- 
1947) 

Emilija  Spudaitė-Gvildienė 
(1887-1965) 
Eliziejus Draugelis (g. 1888) 
Kun. Izidorius Tamošaitis (1889- 
1943) 


Leonas Bistras (1890-1971) 
Prel. Ignas Albavičius (1890-1970) 
Prel. Pranciškus Juras (g. 1891) 

Magdalena Draugelytė-Galdi- 

kienė (g. 1891) 

Leonardas Šimutis (g. 1892) 

Zigmas Starkus (1892-1944) 


Vytautas Endziulaitis (1893- 
1918) 
Klemensas Ruginis (g. 1893) 
Aleksandras  Račkus (1893- 
1965) 


Kazys Pakštas (1893-1960) 
Kun. Kazimieras Matulaitis, M.I.C. 
(g. 1894) 
Mykolaitis-Putinas 
(1894-1967) 
Kun. Jonas Navickas, M.I.C. (1895- 


Kun. Vincas 


1941). 
Eduardas "Turauskas (1896- 
1967) 

Kun. Stanislovas Gruodis, S. J. 
(g. 1896) 


Petras Karvelis (g. 1897) 

Bernardas Žukauskas (g. 1897) 

Veronika  Bakšytė-Karvelienė 
(1898-1952) 


1889 m. Friburgo universiteto įkū- 
rimas ; 
Apžvalgos įsteigimas 
1890 Albert Maria Weiss, apologe- 
tikos profesorius Friburge 
1891 m. Leono XIII enciklika Rerum 
Novarum 


1894 m. mirė Aleksandras III 


1896 m. sustojo ėjusi Apžvalga ; 
pradėjo eiti Tėvynės Sargas 

Česlovas Pakuckas (1898-1966) 
Domas Jasaitis (g. 1898) 
Balys Vitkus (g. 1898) 
Jonas Matulionis (g. 1898) 
Kun. Jonas Matusas (1899-1962) 
Alfredas Sennas (g. 1899) 
Pranas Vainauskas (g. 1899) 
Juozas Teimonas (1900-1963) 
Stefanija Paliulytė-Ladygienė 
(1901-1967) 
Jonas Rugis (1901-1968) 
Alicija Rugytė (g. 1902) 
Vincė  Jonuškaitė-Leskaitienė 
(g. 1902) 
Stasys Lušys (g. 1903) 1903 m. mirė Leonas XIII; 
Pijus X: Omnia instaurave in 
Christo 
1904 m. Spaudos grąžinimas 
1905 m. Pirmoji revoliucija Rusijoje; 
Konstitucijos įvedimas 

ZWEI LITAUISCHE GENERATIONEN 
IM DIENST DER CHRISTLICHEN KULTUR 


EINE SOZIOLOGISCHE STUDIE 
von 
Prof. Dr. J. ERETAS 
Zusanmmenfassung 


Ungefūhr seit der Mitte des 19. Jahrhunderts, als zwischen 1850 
und 1875 M. Valančius Bischof der Žemaiten war, entwiekelte sich das 
nationale Bewusstsein der unter der Herrschaft der russischer Zaren 
befindlichen Litauer mit besonderer Kraft. Die Revolution von 1904-1905 
und die Niederlage der Russen im Ersten Weltkrieg sehwūchten dann 
diese derart, dass die Litauer im Jahre 1918 ihre frihere Unabhūngigkeit 
und Eigenstaatlichkeit wieder erkimpfen konnten. In der Folge entwik- 
kelten sie alle ihre Krūfte in einem solchen Masse, dass wir von einer gros- 
sen Zeit sprechen kėnnen, weshalb sie von Historikern schon einige Male 
dargestellt wurde. Da dabei die soziologische Seite wohl etwas zu kurz 
kam, reizte es den Verfasser dieser Studie, einmal ein Bild dieser Zeit 
nach den Erfordernissen dieser Methode zu entwerfen. Dabei ergab sich, 
dass zwei Generationen, eine bžuerliche und eine halbbaūuerliche, entschei- 
dend an der Entwicklung des Nationalgefihles sowie beim Wiedererrich- 
ten eines unabhūngigen litauischen Staates und beim Sehaffen ciner 
eigenstūndigen christlichen Kultur beteiligt waren. Sie seien hier kurz 
skizziert. 


1. Die erste Generation 
Das ABRUCKAN VON DER OSTLICHEN WELT 


(Ungetūhr von 1890 bis zum Ersten Weltkrieg) 


Die Fiihrer dieser Generation setzten sich hauptsūchlich aus katho- 
lisehen Geistlichen zusammen, deren erstes Ziel es war, sich politisch von: 
russischen und religios yom orthodoxen Osten zu lėsen und sich dem rė- 
misch-lateinisehen Westen anzuschliessen, dessen Geist sie vorab durch 
ihre Kirche vertraten. In diesem Bestreben kėnnen wir zwei Halbzeiten 
unterscheiden. 

a. Die erste Halbzeit umfasst etwa die Periode zwischen der Griin- 
dung und des Eingehens der Zeitung Tėvynės Sargas (Beschiitzer der Hei- 
mat), d. h. die Jahre zwischen 1896 und der Revolution von 1904-1905. 
Diese Monatschrift wurde vom Geistlichen J. Tumas redigiert und war 
vom Gedanken getragen, das Nationalbewusstsein der Titauer zu stūrken 
und sie fiūr eine Kultur aus christlichem Geiste zu gewinnen. Wie alle 
anderen Druckschriften konnte auch diese durch das zaristische Verbot, 
das lateinische Alphabet zu verwenden (1864-1904), nur im Ausland 
gedruckt werden, von wo aus sie auf Sechmuggelwegen hereingebracht 
wurden. 

b. Die zweite Halbzeit begann ungefahr mit dem Jahr 1907, als 
der frihere Professor an der Geistlichen Akademie in St. Petersburg Al. 
Dambrauskas — Jakštas in Kaunas anfing, die Zeitschrift Draugija 
(Gesellschaft) herauszugeben, die sich bis in den Ersten Weltkrieg hinein 
halten konnte. Dieses Organ war in erster Linie fūr die aus dem Volk auf- 
strebende Intelligenz bestimmt, in der nun der Anteil der Laien immer 
grosser wurde, unter denen jetzt auch die Frau in Erscheinung trat. Durch 
die abendlūndisch orientierte Draugija wurde der Einfluss des Westens 
immer stūrker. Die bedeutendste Arbeit dieser und der nichsten Genera- 
tion war die (Jbersetzung der Heiligen Sechrift ins Litauische durch Erzbi- 
sehof J. Skvireckas. 

Die erste Generation bemiihte sich mit Hilfe der Litauer in Amerika 
(USA) auch um das Heranbilden von Nachfolgern. Da auch diese von den 
gleichen Idealen beseelt waren, war der (jbergang reibungslos. 


2. Die zweite Generation 


Das HINEINWACHSEN IN DIE WESTLICHE WELT 


(Vom Ersten Weltkrieg bis 1936) 


Durch die 1918 wiedergewonnene Freiheit wurde nun die Verbindung 
mit dem christlichen Abendland direkt und eng, so dass jetzt noch mehr 
Jungakademiker in Freiburg (Schweiz) und in Louvain (Belgien) studieren 
konnten, zu denen sich noch Ordensfrauen gesellten, die sich meistens 
bei den Schwestern von Ingenbohl (Schweiz) ausbildeten. Beide Geschlech- 
ter hatten die gleichen Leitbilder: im Geistigen die Enzyklika Aeterni 
Pairis 1879 und im Sozialen die von 1891: Rerum Novarum, beide von Leo 
XIII. Auch diese Generation kennt zwei Halbzeiten. 

a. Die erste Halbzeit erstreckt sich ungefūhr von 1917 bis 1926. 
Da galt es nach dem Grundsatz primum vivere zuerst einmal das staatli- 
che und kirchliche Leben nach westlichem Vorbild zu gestalten, wobei 
auch hier zwei Geistliche die fiihrenden Krūfte waren ; auf dem staatli- 
chem Gebiet M. Krupavičius und auf dem kirchlichen Erzbisehof J. 
Matulaitis. 

b. Die zweite Halbzeit begann Ende 1926, als die Nationalisten 
die christlichen Demokraten aus dem G6ffentlichen Leben verdrūngten. 
Darauf konzentrierte sich die katholische Intelligenz auf das Religiose 
und Kulturelle, wobei nun meist Laien die Filhrung ūbernahmen. Die 
Rechristianisierung der Wissenschaft, die der Universalgelehrte Pr. Dovy- 
daitis sehon vor dem Ersten Weltkrieg angestrebt hatte, wurde nun (deinde 
philosophari) durch neue Krafte vertieft. Dabei zeichnete sich vor allem 
St. Šalkauskis aus, der die Bestimmung der Litauer sur les confins de 
deux mondes in einer Synthese des ()stliches mit dem Westlichen sah. 

Die Rolle von Freiburg ibernahm jetzt hauptsūchlich die Philoso- 
phische Abteilung der 1922 in Kaunas gegrūndeten Staatsuniversitūt 
sowie die gleichzeitig entstandene Wissenschaftsakademie der Katholiken 
Litauens, die beide in das wissenschaitliche Leben des Weltkatholizis- 
mus hineinwuchsen. Das taten die fiihrenden Gelehrten u. a. dadurch, 
dass sie die im eigenen Lande ausgebildeten Nachwuchskrūfte zum Spe- 
zialstudium in den Westen schickten und hernach an die eigenen Lehran- 
stalten beriefen, womit sich auch diesmal der (/bergang zur neuen Genera- 
tion fast ohne Konilikte vollzog. 

Dieser ŪUbergang wurde žusserlich gekennzeichnet durch die 1936 
erfolgte Griindung der neuzeitlichen Tageszeitung XX Amžius (Das 20. 
!Jahrhundert) und der Zeitschrift Naujoji Romuva, womit sich die gei- 
« stig fiihrende Jugend die publizistisehe Grundlage schuf, die ihr kulturelles 
*'Sehaffen iiber das Akademische hinaus auch ins Leben trug. Dabei fand 
sie am Verband der katholischen Jugend Ateitis (Die Zukunft) einen festen 
Riickhalt. Die dritte Generation war geboren. 


